הוועדה המיוחדת לפניות הציבור, כנסת 18, פרוטוקול מספר 10, 2009-06-10 09:00

אורי מקלב: אנחנו מתכבדים לפתוח את הישיבה.

אורי מקלב: הישיבה מוקדשת לנושא בדיקת שירותי דואר ישראל.

אורי מקלב: אני קודם כל מקדם בברכה אתכם, מקדם בברכה גם את חברי הכנסת מרינה סולודקין וחבר כנסת אורי אריאל.

אורי מקלב: אנחנו תיכף גם נעשה סבב היכרות בין כולם.

אורי מקלב: מיותר לציין שתקשורת זה הדבר הבסיסי לקיום יותר מבן אדם אחד.

אורי מקלב: מה שבן אדם צריך הדבר הראשון הוא חמצן.

אורי מקלב: כשיש כבר יותר מבן אדם אחד, כשיש כבר שני אנשים, וכן הלאה, אז התקשורת זה החמצן וזה הבסיס העיקרי.

אורי מקלב: אנחנו יודעים שעם ההתפתחות והקדמה התקשורת על כל ענפיה התפתחה.

אורי מקלב: חלו שינויים דרמטיים, שינויים הכי גדולים חלו בנושא סוגי התקשורת.

אורי מקלב: פעם קראו לזה משרד הדואר והיה שר דואר ואחרי זה הפך תקשורת.

אורי מקלב: התפתחנו והתפצלנו ואנחנו היום רוצים להתמקד בחברת הדואר.

אורי מקלב: דואר ישראל זה השם.

אורי מקלב: נכון שפעם זה היה רשות הדואר.

אורי מקלב: מלפני למעלה משלוש שנים נעשתה רפורמה בנושא של שירותי הדואר ורשות הדואר הפכה לחברת דואר ישראל.

אורי מקלב: הרפורמה היתה אמורה להביא לשינויים והתייעלות גדולה מאוד.

אורי מקלב: היה רצון לייעל את שירותי הדואר.

אורי מקלב: אנחנו היום רוצים לדון בסוגיה האם כך?

אורי מקלב: האם באמת שירותי הדואר התייעלו?

אורי מקלב: האם שירותי הדואר הם זמינים יותר?

אורי מקלב: האם יש אמינות בנושא של משלוחי הדואר וקבלת הדואר?

אורי מקלב: האם יש נגישות בנושא הדואר?

אורי מקלב: ואני מעמיד את הנושא הזה לדיון.

אורי מקלב: נשמע את האנשים, מה שיש להם להגיד.

אורי מקלב: נשמע את דואר ישראל מה הוא עונה בעניין, נשמע את חברי הכנסת בהתחלה.

אורי מקלב: נתחיל ביעילות.

אורי מקלב: האם באמת דואר ישראל יעיל?

אורי מקלב: האם זה נכון כשבאים היום לסניף דואר התורים הם ארוכים מאוד?

אורי מקלב: פעם אמרו את זה על קופת חולים.

אורי מקלב: היום אם רוצים לראות תורים בישראל המקום שאפשר לראות את זה, זה בסניפי הדואר.

אורי מקלב: האם יש נגישות?

אורי מקלב: דהיינו, האם יש מספיק סניפי דואר?

אורי מקלב: ידוע היום שהרבה סניפי דואר נסגרו.

אורי מקלב: סניף דואר אחד נותן שירותים לעשרות אלפי תושבים.

אורי מקלב: אני לא יודע אם זה 15 אלף, אם זה 20 אלף, אם זה 30 אלף, אם ל-40 אלף יש רק סניף דואר אחד?

אורי מקלב: אנחנו נשמע בהמשך.

אורי מקלב: מה קורה עם מרכזי החלוקה של הדואר?

אורי מקלב: האם זה מספיק נגיש והאם זה באמת נותן מענה לקבלת דואר לאזרחים?

אורי מקלב: אנחנו שמים דגש על נושא של דואר נע.

אורי מקלב: כפי שידוע יש ישובים רבים שהם מרוחקים אחד מהשני, הם ישובים קטנים והבסיס של התקשורת שלהם הוא הדואר הנע.

אורי מקלב: אנחנו באמת רוצים לשמוע איך הדואר הנע פועל.

אורי מקלב: זמינות.

אורי מקלב: כמה זמן היום לוקח להגיע מכתב?

אורי מקלב: האם המכתבים מגיעים ביום יומיים או שהמכתבים מגיעים לאחר שלושה ימים, ארבעה ימים, חמישה ימים?

אורי מקלב: החלוקה.

אורי מקלב: לא שהמכתב עצמו מתעכב אלא החלוקה עצמה.

אורי מקלב: כמה זמן לוקח לחלוקה?

אורי מקלב: האם החלוקה היא פעם ביום?

אורי מקלב: או שיש מקומות שזה פעם בארבעה ימים.

אורי מקלב: או אולי אפילו פעם בשבוע.

אורי מקלב: אנחנו רוצים לשמוע בנושא הזה.

אורי מקלב: ועוד שני נושאים קטנים.

אורי מקלב: הנושא של אמינות.

אורי מקלב: האם האדם היום שולח מכתב והמכתב מגיע?

אורי מקלב: האם הוא מקבל שירותים אלטרנטיביים יותר יקרים?

אורי מקלב: דואר רשום?

אורי מקלב: דואר אחר?

אורי מקלב: חברות אחרות?

אורי מקלב: האם מסמך שהוא יותר חשוב לו הוא סומך על זה שהמכתב יגיע ליעד?

אורי מקלב: האם אנשים מקבלים התראות בגלל שהמכתב לא הגיע?

אורי מקלב: האם אדם שמקיים אירוע ושולח הזמנות הוא לוקח בחשבון שחלק מסוים מהמכתבים לא יגיעו?

אורי מקלב: אני אומר את זה בכותרת האם יש אמינות בנושא של חלוקת הדואר?

אורי מקלב: ואני אומר עוד משהו אחד, האם הדואר ידידותי לאזרח?

אורי מקלב: יש היום מגוון של דברים שבדואר משווקים.

אורי מקלב: שירותי המרת כספים.

אורי מקלב: בנק הדואר גם הוא חלק מהשירותים.

אורי מקלב: אני כן רוצה לציין שכשמגיעים לפקיד יש שינוי.

אורי מקלב: מקבלים את השירות מאוד מהר.

אורי מקלב: יש שינויים ביעילות של השירות שהאזרח מקבל.

אורי מקלב: הכול ממחושב היום ונעשה בצורה טובה ויעילה.

אורי מקלב: אבל אני כן חושב שכשרואים תור ורק פקיד אחד עונה תשובה, והפקיד השני מתעסק עם דבר אחר כאשר יש תור, זה חלק מהבעיה.

אורי מקלב: המטרה שלנו כן לייעל, להחזיר את האמון, לשדרג את כל הנושא שנקרא דואר ישראל.

אורי מקלב: אם אני אגיד במשפט מסכם, היום יש שני סוגי אנשים.

אורי מקלב: יש אנשים שלמכתחילה מוותרים על שירותי הדואר.

אורי מקלב: והטכנולוגיה מאפשרת זאת.

אורי מקלב: יש היום את האינטרנט.

אורי מקלב: אבל צריך לציין יש דברים מסוימים שחייבים להיעזר דרך הדואר, דואר רשום וכדומה.

אורי מקלב: יש אנשים שהדואר נותן להם מענה כי הם לא מחוברים לאינטרנט.

אורי מקלב: זה אנשים באוכלוסייה היותר חלשה.

אורי מקלב: נושא העמלות, תשלומים, ואין להם דרך אחרת אלא להגיע דרך הדואר.

אורי מקלב: על כל אלה אנחנו היום נדון.

אורי מקלב: אני אתן את רשות הדיבור ראשונים חברי הכנסת.

אורי מקלב: אורי אריאל.

אורי מקלב: אנחנו יודעים שבתקופה האחרונה הוטלו עליך תפקידים רבים.

אורי מקלב: אז אנחנו מברכים אותך כשליח שלנו בוועדה למינוי שופטים.

אורי אריאל: תודה אדוני היושב ראש.

אורי אריאל: היוזמה לדיון הזה באה מפניה אליי מתושב השומרון שטען שירד השירות בנושא טיפול במזומנים ודברים אחרים בדואר ישראל.

אורי אריאל: אני מודה ליושב ראש שקבע ישיבה מהירה ולמשתתפים שהגיעו.

אורי אריאל: אני רוצה להתחיל בשבח דואר ישראל ברשותך אדוני היושב ראש.

אורי אריאל: לא בהכרח לסיים בגנאי.

אורי אריאל: זה לא כמו בהגדת פסח.

אורי אריאל: אני רוצה להגיד בשבח בתור תושב יהודה ושומרון עשרות שנים שדואר ישראל הוא אחד מהשירותים שמגיעים יום יום במשך כל השנה למרות תקופות ביטחוניות קשות ביותר.

אורי אריאל: גם הם, גם התחבורה הציבורית.

אורי אריאל: אפשר להגיד את זה על עוד משרדי ממשלה או נותני שירותים, המשיכו והגיעו כל הזמן ונתנו את השירותים עד היום ואני בטוח שגם מחר תהיה בעיה אחרת מסוג אחר, אני מקווה שלא ביטחונית, הם ימשיכו לתת את השירות הזה ולא רק בגלל זה שלפי החוק הם מחויבים ככה שזה ברור, כי אני חושב שהם מבינים את האתגר ואת השליחות שעומדים בפניהם ואני רוצה להודות להם על העבודה הזאת.

אורי אריאל: יחד עם זאת כולנו, אני בטוח שגם דואר ישראל רוצה להשתפר כל הזמן, גם כי הוא רוצה לתת שירות יותר טוב, גם כי הוא רוצה להרוויח יותר כסף.

אורי אריאל: הוא צריך להרוויח יותר כסף כדי לפתח הלאה והלאה את השירותים.

אורי אריאל: אנחנו רוצים לבקש אם אפשר לקבל היום, ואם נתונים שלא היו פה במקרה אז תשלימו אותם אחרי זה, לדעת איך אתם מפתחים את שירותי הדואר בפריפריה.

אורי אריאל: זה מה שמעניין אותי.

אורי אריאל: לא כי המרכז לא חשוב.

אורי אריאל: המרכז חשוב מאוד.

אורי אריאל: אלא שבמרכז יש אלטרנטיבות רבות, יש שירותים רבים שבאופן טבעי לא מגיעים לפריפריה אלא באיחור לאחר זמן, ואני חושב שהיכולת שלכם בפרישה הארצית שלכם ובניסיון שלכם אפשר וצריך לחזק את הפריפריה.

אורי אריאל: הפריפריה בגדול אם מישהו שואל מה זה, בעיני זה מאזור באר שבע ודרומה, מכרמיאל וצפונה, על הקו הזה, ויהודה ושומרון שיש להם את הקשיים שלהם המוכרים.

אורי אריאל: אני הייתי שמח לדעת איך מחזקים את השירות באותם אזורים לפי הנתונים שהועמדו בפנינו.

אורי אריאל: באזורים האלה יש שירות פחות טוב.

אורי אריאל: אני חושב שזה לא צריך להיות ככה.

אורי אריאל: אני חושב שגם אתם צריכים לרצות לשפר את זה.

אורי אריאל: אני אודה מאוד ליושב ראש אם הוא יוכל לקבל איזושהי תוכנית לעניין הזה, ואם לא היום אז תוך ימים ספורים, כהשלמות למה שייאמר פה היום.

אורי אריאל: אני מאוד מבקש מכם תעשו את זה אם אתם יכולים עם לוחות זמנים כדי שגם אתם תוכלו לעקוב וגם אנחנו נוכל לעקוב.

אורי אריאל: יותר חשוב מכל זה שהקליינטים יוכלו לעקוב.

אורי אריאל: עכשיו לעקוב זה לא בגדר דבר רע.

אורי אריאל: אף אחד לא יתחיל בהתקפה עליכם.

אורי אריאל: אלא כדי באמת לקדם את העניין ואפשר תמיד לצאת מלוח הזמנים כי היתה סיבה מיוחדת.

אורי אריאל: אני עוד פעם רוצה להודות לכם על מה שעשיתם עד היום, אבל בואו ביחד ננסה לתת לזה שדרוג.

אורי אריאל: תודה ליושב ראש.

אורי מקלב: אתה יודע שהוועדה מוציאה באותו יום פרוטוקול או סיכום מורחב.

אורי מקלב: אנחנו נעמוד בקשר.

אורי מקלב: מרינה בבקשה.

מרינה סולודקין: תודה.

מרינה סולודקין: אני חושבת שהישיבה הזאת מאוד חשובה.

מרינה סולודקין: זה שירות לציבור.

מרינה סולודקין: אני יכולה לומר לכם כי היו לי תלונות על עבודת הדואר בזמן מלחמת לבנון השנייה.

מרינה סולודקין: אני אפילו הייתי צריכה לפנות למבקר המדינה, דואר בצפון.

מרינה סולודקין: אתם יודעים שיש תלונות על הדואר וזה על דואר רגיל.

מרינה סולודקין: יש תלונות על התורים בסניפי הדואר בגלל שאנשים ובמיוחד עולים משתמשים הרבה מאוד בשירותי דואר בגלל היחסים עם ארץ המוצא.

מרינה סולודקין: אני לא יודעת אם במדינת ישראל יש תכנון.

מרינה סולודקין: האוכלוסייה שלנו היא לא אוכלוסייה רגילה.

מרינה סולודקין: לכל אחד יש קרובי משפחה וחברים בכל היבשות.

מרינה סולודקין: אז בגלל זה לדואר יש חשיבות רבה יותר מאשר החשיבות שיש לדואר בשוויץ למשל.

מרינה סולודקין: כשאני מגיעה לסניף דואר באשקלון אני רואה את חבריי שעומדים עם דברי דואר בתורים במשך שעה.

מרינה סולודקין: וזה לא בסדר.

מרינה סולודקין: במדינת ישראל בכלל אין תכנון אבל חייבים סניף דואר למספר תושבים בכל ישוב, ובישובים הגדולים מספר הסניפים לפי מספר התושבים.

מרינה סולודקין: זה מאוד מאוד חשוב.

מרינה סולודקין: אנחנו לא באנו לכאן כדי רק להתלונן.

מרינה סולודקין: אנחנו מאוד מעריכים את העבודה של עובדי הדואר אבל אפשר לשפר.

מרינה סולודקין: עובדי רשות הדואר חייבים לדבר שפות.

מרינה סולודקין: זה גם חשוב מאוד.

מרינה סולודקין: בגלל שאנחנו מדינה שבה יש תקופות מאוד קשות שהן תקופות המלחמה כללי העבודה של דואר במצב חירום ומלחמה ישתפרו.

מרינה סולודקין: תודה.

אורי מקלב: תודה.

אורי מקלב: באמת צריך לציין שמי שמגיע לסניפי הדואר רואה שציבור העולים החדשים הוא ציבור גדול מאוד והוא משתמש עיקרי בסניפי הדואר מכמה סיבות.

אורי מקלב: גם ההתמצאות באינטרנט היא קטנה אצלו.

אורי מקלב: התקשורת עם מדינות הוא יותר אינטנסיבי והכרחי, וזה לפעמים אמצעי הקשר היחיד, לכן המודעות של נציגי הציבור הזה היא יותר גדולה.

אורי מקלב: אנחנו נעבור עכשיו לפונים.

אורי מקלב: נעשה סבב היכרות.

אורי מקלב: שלומית היא מנהלת הוועדה ודפנה היא החוקרת מטעם כנסת ישראל של מרכז המחקר שלנו שהיא נותנת את חומר הרקע לנו לוועדה.

אורי מקלב: אנחנו נתחיל בפונים.

אורי מקלב: הפונים הראשונים הם אנשי ביתר ואתם יכולים להתחיל בהצגת הדברים.

ישראל פכטר: אורי מקלב שהוא היושב ראש אולי יפרט את הדברים לגבי בעיות הדואר כמו שדובר פה על תורים ארוכים ושירות שלוקה בחסר מבחינת חלוקת הדואר.

ישראל פכטר: אני בטוח שיש נהלים מאוד ברורים בדואר אבל המעקב שלהם והביצוע בשטח הוא לא מתקיים.

ישראל פכטר: זאת אומרת המחלקים לא מחלקים את הדואר כל יום.

ישראל פכטר: יכולים לעבור ימים עד שאתה מקבל מכתב.

ישראל פכטר: אבל אני רוצה לדבר על משהו שלעניות דעתי הוא לא רק נוגע לביתר אלא לעוד מקומות.

ישראל פכטר: דואר שליחים זה שירות שאתם לא נותנים בכל הארץ.

ישראל פכטר: אבל כשאתה בא, ואנחנו עשינו ניסיון לפני שנה וחצי, לקחתי עיתונאית מעיתון ידיעות, נופר סיני, וביקשתי ממנה בואי נעשה ניסיון.

ישראל פכטר: לכי לכל סניף דואר לתל אביב, תשלחי דואר שליחים לביתר.

ישראל פכטר: ובאותה תקופה לא היה דואר שליחים בביתר.

ישראל פכטר: היא נכנסה לסניף, שילמה 36 שקל, נשלח מכתב של דואר שליחים לביתר.

ישראל פכטר: דואר שליחים, אמור להגיע אלי שליח הביתה ולתת לי את המכתב ביד.

ישראל פכטר: עברו יומיים, עברו שלושה, היא התקשרה לדובר הדואר.

ישראל פכטר: תוך שעתיים התרוצץ שליח בכל ביתר לחפש לתת לי את המכתב.

ישראל פכטר: עכשיו זה דוגמה למשהו שקיים המון זמן.

ישראל פכטר: אתם גובים בסניפים כסף עבור שירות שלא ניתן.

ישראל פכטר: זה דבר שאפשר לבדוק אותו.

ישראל פכטר: להיכנס עכשיו לכל סניף, יכול להיות שסניפים שלא נותנים את השירות הזה.

ישראל פכטר: אותו דבר קורה עם דואר 24.

ישראל פכטר: דואר 24 לא מגיע לכל מקום בארץ.

ישראל פכטר: אבל תלך לכל סניף, במרבית המקרים ייקחו ממך את הכסף עבור השירות הזה למרות שהוא לא ניתן בכל הארץ.

ישראל פכטר: זו עובדה.

ישראל פכטר: מה הסיבה?

ישראל פכטר: אולי זה בגלל סוכנים שרוצים את הפרנסה שלהם.

ישראל פכטר: אותם לא מעניין אם יש שירות 24 או אין שירות 24, אני לא יודע.

ישראל פכטר: זה לא התפקיד שלי לבדוק.

ישראל פכטר: יש לי השערות למה זה.

ישראל פכטר: אבל עובדתית זה מצב קיים.

ישראל פכטר: אין לי מושג כמה אבל שירות דואר שליחים שנשלח לאנשים שמשלמים כסף על שירות שלא ניתן הוא דבר שלא קשור רק לביתר, הוא קשור לכל הארץ, והוא לא ייתכן.

ישראל פכטר: דבר שני, המעקב.

ישראל פכטר: ישבנו עם מנהל הדואר באזור שלנו מר אורי עופר.

ישראל פכטר: הוא תיאר מה עושים.

ישראל פכטר: הצענו לו, בוא איתנו לסניף, בוא נראה, יום חמישי היום, הישיבה היתה ביום חמישי, בוא נראה, הרי יום חמישי בערב לא אמור להישאר דואר, בשעה חמש כבר היו אמורים לחלק את הכול.

ישראל פכטר: הוא לא הסכים לבוא.

ישראל פכטר: או שנשאר חומר או שלא נשאר.

ישראל פכטר: במאמר מוסגר אחרי זה באמת הוא התחיל לעקוב.

ישראל פכטר: מה שהוא לא יודע, אנשי השטח יודעים, המחלקים היו מחביאים חלק מהשקים כי הם ידעו שהוא מגיע.

ישראל פכטר: באנו והצענו הצעה.

ישראל פכטר: כמו שיש בדואר מעקב אחרי איסוף הדואר שמעבירים כרטיס האם רוקנו את התיבה.

ישראל פכטר: יש כזה כרטיס שיודעים שאתה היית פה בשעה הזו והזו ממילא רוקנת את התיבה.

ישראל פכטר: תעשו את אותה הפעולה לגבי חלוקת הדואר.

ישראל פכטר: המחלק נכנס לתיבה לחלק את זה?

ישראל פכטר: תעביר כרטיס.

ישראל פכטר: יגמור לחלק, יעביר עוד פעם כרטיס.

ישראל פכטר: לוקח רבע שעה לחלק, נדע שהוא היה שם היום.

ישראל פכטר: רבע שעה הוא לא ישב וישתה שם קפה.

ישראל פכטר: עכשיו אין לכם מעקב על הדברים האלה והתוצאה היא שבדואר ישבו ויסבירו לנו שיש נהלים והכול טוב ויפה אבל אם ברמת השטח אתם לא עוקבים אחרי זה ומבצעים את זה, זה לא יקרה.

ישראל פכטר: אז הוא אמר לי, בסדר, אנחנו נחשוב על זה.

ישראל פכטר: עד היום הוא לא חזר אליי לפחות עם תשובה.

ישראל פכטר: גם לא ידוע לי אם הוא חזר עם תשובה ליושב ראש הוועדה שלנו בביתר.

ישראל פכטר: עכשיו זה מסוג הדברים שאפשר לתקן וצריך לעשות.

ישראל פכטר: אורי הולצמן ידבר על שאר הדברים.

ישראל פכטר: יישר כוח.

אורי מקלב: רק תגיד לנו על כמה תושבים מדובר בביתר?

אורי מקלב: כמה סניפי דואר יש?

אורי מקלב: ושיטת החלוקה.

אורי הולצמן: אני יושב ראש הוועדה למעקב בביתר עילית.

אורי מקלב: מה זה ועדת המעקב?

אורי מקלב: אולי מילה אחת על הוועדה הזאת.

אורי הולצמן: לנו יש ועדת מעקב בעירייה על שירותי הדואר.

אורי מקלב: אתה עובד עירייה?

אורי הולצמן: אני חבר עירייה.

אורי הולצמן: כן.

אורי הולצמן: חבר מועצת העיר.

אורי הולצמן: יש ועדה שנקראת ועדת המעקב לשיפור שירותי הדואר.

אורי הולצמן: ברוך השם יש לנו עבודה נונ סטופ.

אורי הולצמן: מספר בתי האב יש לנו בערך 6000, מספר נפשות בערך 50 אלף.

אורי הולצמן: עיר כזו די מתפתחת יש לנו סניף דואר קטנצ'יק, 9 מטר מרובע.

אורי הולצמן: זה מה שאורי עופר לנו, 9 מטר מרובע.

אורי הולצמן: תארו לעצמכם שכל העיר צריכה להגיע ל-9 מטר מרובע.

אורי הולצמן: אז בזמנו היה לנו לפעמים תור ענק עד אמצע המדרכה.

אורי הולצמן: אתם יכולים לעבור למשל בימי שישי, כולם עומדים בתור עד אמצע המדרכה.

אורי הולצמן: עומדים שעה, שעה וחצי.

אורי הולצמן: אף אחד לא ממהר לשום מקום.

אורי הולצמן: יש רק סניף דואר אחד.

אורי הולצמן: אין לו תחרות.

אורי הולצמן: הוא מונופול באיזשהו מקום.

אורי הולצמן: זה המצב.

אורי הולצמן: ברוך השם בחודש האחרון אחרי 18 שנה של העיר שלנו נפתח סניף שני בגבעה השנייה עם ארבעה אשנבים שמפעילים בו רק אשנב אחד.

אורי הולצמן: הולכים להנציח את התור גם בגבעה השנייה.

אורי מקלב: 6000 תושבים זה בשתי הגבעות?

אורי הולצמן: 6000 זה מספר התושבים בכל העיר.

אורי הולצמן: אז זה מתחלק סניף אחד לכל 3000 בתי אב.

אורי הולצמן: זו בעיה אחת.

אורי הולצמן: לפתור את הבעיה הזאת זה מאוד קל.

אורי הולצמן: כבר 10 שנים מדברים על זה ובטח ראשי הדואר מודעים לזה.

אורי הולצמן: יש תוכנית מגירה להכפיל את שטח סניף הדואר.

אורי הולצמן: השטח קיים.

אורי הולצמן: יש אישורים, יש הכול, רק צריך לבנות.

אורי הולצמן: כל החנויות לאורך כל הכביש, רבי עקיבא, אלעזר המודעי, כולם הוסיפו והכפילו ושילשו את השטח שלהם.

אורי הולצמן: החנות היחידה שמשום מה לא מצליחה לפתח את עצמה זה הדואר.

אורי הולצמן: אני חייב להזכיר שעד לפני שנתיים בנק הדואר היה הבנק היחידי בעיר וכולם משתמשים בזה לתשלומים ולכל מה שצריכים כבנק.

אורי הולצמן: זה מאוד מכביד על האנשים.

אורי מקלב: אתה רוצה לשבח את הדואר?

אורי הולצמן: הם הבנק שלנו.

אורי הולצמן: אני רוצה לעבור לסעיף השני.

אורי הולצמן: יש אנרכיה חלקית בחלוקת דברי הדואר שידידי ישראל כבר נגע בזה.

אורי הולצמן: חלוקת הדואר מתבצעת בביתנים.

אורי הולצמן: בטח רובכם רגילים לקבל את הדואר בבית.

אורי הולצמן: יש דוור שעובר בבוקר מחלק את זה בתיבות הדואר בבית כמו בכל מקום נורמאלי על כל הגלובוס, בכל אופן בחלק המערבי.

אורי הולצמן: בביתר משום מה אנחנו מרגישים בזימבבווה או כמו באיזה אי נידח.

אורי הולצמן: אין אפשרות לקבל את זה בבית.

אורי הולצמן: אנחנו לא זכאים.

אורי הולצמן: אנחנו ישוב קטן מדי לקבל את זה בבית.

אורי הולצמן: יש ביתנים.

אורי הולצמן: יש יהודי שאני מכיר אותו שהוא מראשוני העיר הרב אברהם וויספיש, לדאבוננו הוא עכשיו נכה מאה אחוז, נעזר בכיסא גלגלים.

אורי הולצמן: הוא לא יכול להגיע לתיבה שלו.

אורי הולצמן: למה?

אורי הולצמן: התיבה נמצאת בגובה מסוים.

אורי הולצמן: חוץ מזה הביתן נמצא בגובה של שתי מדרגות.

אורי הולצמן: הוא צריך תמיד שאיזה ילד או מישהו יבוא לעזור לו.

אורי הולצמן: הוא אמר לי אישית, מאוד לא נעים לי.

אורי הולצמן: הוא איש שמכבד את עצמו ולא נעים לו לבקש.

אורי מקלב: מה המרחק שיש עד הביתן הכי רחוק?

אורי הולצמן: יכול להיות מאתיים מטר, 300 מטר.

אורי הולצמן: אבל צריכים לעלות הר.

אורי מקלב: הארבעה ביתנים האלה הם לכל האוכלוסייה?

אורי הולצמן: יותר מארבעה.

אורי הולצמן: יש הרבה ביתנים אבל הם לא ממוקמים בקצה של כל רחוב.

אורי הולצמן: בן אדם גר למשל ברחוב אוירבך לובביץ שזה במורד ההר והביתן שלו זה ברחוב חפץ חיים שצריך לטפס ולטפס מאתים חמישים מדרגות, רק לעלות את ההר, ללכת כביש שלם, והוא פותח את התיבה שלו ומגלה שהיום לא חילקו את הדואר.

אורי הולצמן: למה?

אורי הולצמן: כי המחלק לא בא לו היום להגיע.

אורי הולצמן: הוא שלח את הבת שלו.

אורי הולצמן: הבת שלו מיהרה להגיע לבית ספר והיא לא חילקה.

אורי מקלב: יש דואר שמחולק על ידי ילדים?

אורי הולצמן: כן.

אורי הולצמן: כן.

אורי הולצמן: ילדים בני שמונה, בני עשר.

ישראל פכטר: היתה תופעה שמי שהיתה לו תיבה נורא גבוהה לא הגיע לו הדואר.

ישראל פכטר: כי הילד לא הגיע לשים את זה בתיבה.

אורי מקלב: טוב.

אורי מקלב: אני ראיתי שאנשי הדואר רשמו את זה.

אורי מקלב: אנחנו בוודאי נקבל תשובות.

אורי הולצמן: אני בגובה הילדים אז אני המון פעמים אישית- - -

אורי מקלב: הילדים זה ילדים שהדואר שוכר או ילדים של הדוור עצמו.

אורי הולצמן: ילדים של הדוור.

אורי הולצמן: הדואר מחולק על ידי ארבעה מחלקים.

אורי הולצמן: חילקו את העיר לארבעה חלקים.

אורי מקלב: תושבי ביתר?

אורי הולצמן: תושבי ביתר.

אורי הולצמן: כל אחד מהדוורים אחראי על 1500 תיבות שזה עומס ענק בשבילם.

אורי מקלב: אתם דיברתם עם הדוורים?

אורי מקלב: למה הם מחלקים את זה על ידי ילדים?

אורי הולצמן: עם חלק דיברנו.

אורי הולצמן: דיברנו עם אורי עופר, דיברנו עם המון אנשים שמה.

אורי הולצמן: ואורי עופר טוען שזה מה יש והכול מתבצע כמו שצריך ואין שום חריגות.

אורי הולצמן: טענתי בפניו שיש דואר שגוי פעמיים בשבוע בערך.

אורי הולצמן: הוא אמר לי שזה לא נכון.

אורי הולצמן: אנחנו חיים את זה.

אורי הולצמן: אני חושב שיש מחסור במנהל מקומי לדואר.

אורי הולצמן: עיר כמו ביתר מגיע לה שיהיה לה תקן של מנהל דואר במקום כמו בכל עיר רגילה.

אורי מקלב: כן.

אורי מקלב: אלו הדברים.

אורי מקלב: מבחינת השירות שאתה מקבל בסניפי הדואר אני מבין שמזה אתם מרוצים.

אורי הולצמן: בתוך סניפי הדואר הפקידים יעילים, הם טובים רק התור הוא ארוך.

ישראל פכטר: יש בעיה של כמות הציבור.

ישראל פכטר: בנק הדואר נותן שירות בביתר כבנק יותר מכל עיר אחרת.

ישראל פכטר: הציבור החרדי משתמש בדואר כבנק.

ישראל פכטר: הוא פחות משתמש בבנקים הרגילים.

ישראל פכטר: זאת אומרת כשאתה מדבר על כמות אנשים באופן יחסי לסניף דואר, הדרישה של עיר חרדית היא הרבה יותר גבוהה, ובפועל שלושה פקידים לעיר כזו זה לא מספיק.

אורי מקלב: האנשים מיעוטי יכולת במיוחד מעדיפים את השירותים של בנק הדואר בגלל העמלות וזה לשבח את בנק הדואר.

אורי מקלב: אנחנו אחרי זה נגיע לנושא של השירות בתוך בנק הדואר.

ישראל פכטר: אני הייתי מציע אולי פעם נבדוק בדואר הרשום כמה בפועל אנשים באים לקחת מהסניף את הדואר.

ישראל פכטר: אנשים מראש מתייאשים ולא באים לקחת.

ישראל פכטר: לך תעמוד חצי שעה בתור.

אורי הולצמן: דרך אגב, הערה קטנה, הדואר מפסיד המון דברי דואר.

אורי הולצמן: למשל חלוקת הזמנות לשמחות כמעט אף אחד לא משתמש בדואר.

אורי הולצמן: או ששוכרים חברות או חלוקה פנימית.

אורי מקלב: חלוקה פנימית.

אורי מקלב: יש אצלכם חברות פרטיות שעובדות בחלוקה כזאת?

אורי הולצמן: הרוב פשוט משתמשים בידידים או קרובי משפחה.

פיני קבלו: אני סמנכ"ל בשלטון המקומי.

פיני קבלו: התבקשתי על ידי אדוני להופיע.

פיני קבלו: אני גם עשיתי איזושהי עבודה קטנה לקראת הדיון.

פיני קבלו: בכל אופן אני חושב שהבית הזה במו ידיו בעצם לפעמים הורס את הדברים ואחר כך אנחנו באים לקיים דיון על מנת לראות למה זה קורה.

פיני קבלו: אנחנו נתנו יד לכל ההפרטה של דואר ישראל.

פיני קבלו: חלק גדול מהעבודה עוברת היום לקבלנים וקבלני משנה ואחד מפעיל את השני ומשם מתחילות הבעיות.

פיני קבלו: כאשר עוברים הפרטה ומגיעים למצב שהשכר שלהם נשחק אז הם נותנים באותה מידה את אותה העבודה שנדרשת מדואר ישראל.

פיני קבלו: דואר ישראל יצא בשנים האחרונות עם קמפיין גדול מאוד, עם הרבה מאוד פרסומים של סניפים.

פיני קבלו: אתה חושב שאתה נכנס לסניף אתה נכנס לאיזשהו בנק וניסו להשוות את עצמם והתמודדו מול הבנקים.

פיני קבלו: אבל בפועל מי שהולך לפריפריה ורואה איזו מציאות עגומה, פשוט מציאות עגומה.

פיני קבלו: אני גם יכול להעיד על דברים שלי.

פיני קבלו: אם אתה הולך ורוכש לך תיבת דואר אתה מוצא מכתבים שמגיעים אליך.

פיני קבלו: מכתבים שלי מגיעים לאחרים.

פיני קבלו: ואם אני לוקח את סניף בית שאן שאני הייתי כראש רשות שם והקציתי שטח לדואר ישראל, עד היום הוא מגודר, כי הצפיפות שם של העובדים, אתה נכנס, הגודל של המסגרת הזאת, עובדים שם שמונה תשעה עובדים.

פיני קבלו: ערימות של שקי דואר.

פיני קבלו: דורכים על הדואר.

פיני קבלו: דואר נשפך החוצה מהדלתות.

פיני קבלו: אנשים עובדים בתנאים קשים.

פיני קבלו: התורים ארוכים.

פיני קבלו: על מכתב רשום שאני אמור לקבל לפעמים אני מחכה 40 או 50 דקות.

פיני קבלו: התלוננתי עשרות פעמים לפני רשות הדואר.

פיני קבלו: ולא עוזר.

פיני קבלו: אתה לא מקבל אפילו תשובות כתובות.

פיני קבלו: כן טיפלו, לא טיפלו.

אורי מקלב: אתה מדבר על בית שאן?

פיני קבלו: אני רואה את זה גם במקומות אחרים.

פיני קבלו: אני רואה את זה בעפולה, בישובים אחרים.

פיני קבלו: עשיתי טלפונים לכמה ראשי רשויות.

פיני קבלו: בערך פחות או יותר אותם דברים נשמעים.

פיני קבלו: דואר ישראל זה דואר שמגיעים אליו מכל השכבות.

פיני קבלו: מגיעים אליו אנשים ביום שהביטוח הלאומי משלם, ומגיעים הקשישים, ומגיעים החולים, ומגיעים הנרקומנים שזכאים לאותה קצבה.

פיני קבלו: אנשים עומדים שם בתורים מאוד ארוכים וצריך לייעל את זה.

פיני קבלו: לא יכול להיות שבשביל מכתב רשום צריך לחכות.

פיני קבלו: מכתב רשום צריך להיות אשנב.

פיני קבלו: אתה מתלונן מאה פעם שצריך להיות אשנב למכתבים רשומים ולחבילות.

פיני קבלו: לא עושים את העניין הזה.

פיני קבלו: ולכן דואר ישראל לדעתי זה דואר ממלכתי שאין סיבה שלא יגיע לרמה של בנק.

פיני קבלו: אנשים משלמים עבור בולים, אנשים משלמים עבור חבילות.

פיני קבלו: הם זכאים לקבל את מה שמגיע להם.

פיני קבלו: לא יכול להיות שגם אם אתה רוכש יחידת דואר ואתה משלם עליה מאתיים שקל בשנה בשביל לקבל את הדואר הפרטי שלך אתה מוצא מכתבים שלך אצל מישהו אחר.

פיני קבלו: הוא מביא לך אותם אחרי שבוע ואחרי שהוא פתח אותם.

פיני קבלו: יש לך שם תלושי משכורת שאתה מקבל.

פיני קבלו: יש שם טופס 106.

פיני קבלו: לא יפה שהמכתבים של אחרים מגיעים אלי שאני נאלץ כל שבוע להעביר אותם.

פיני קבלו: אין פעם שלא תמצא שלושה, ארבעה מכתבים של אחרים שאני צריך להעביר אותם חזרה לדואר בשביל שיחלקו אותם לתיבות הנכונות.

פיני קבלו: לכן דואר ישראל חייב להשקיע במבנים.

פיני קבלו: המבנים הישנים שהיו, בבית שאן למשל המבנה הוא מבנה מלפני שלושים או ארבעים שנה.

פיני קבלו: האוכלוסייה גדלה, השירותים ניתנים על ידי הקיבוצים בסביבה.

פיני קבלו: מי שמגיע לשם.

פיני קבלו: נשאר אותו חדרון קטן צפוף שאתה מגיע אליו מזיע, מסריח.

פיני קבלו: יושבים שם שעות על גבי שעות בשביל לקבל שירותים.

פיני קבלו: אתם חייבים לייעל.

פיני קבלו: אני הקציתי שטח.

פיני קבלו: רצתי כמו מטורף.

פיני קבלו: לא יודע מה קרה.

פיני קבלו: גידרו אותו דואר ישראל והוא עומד כבר חמש שש שנים.

פיני קבלו: העירייה הפכה את השטח הזה לשטח של מחסן.

פיני קבלו: האנשים זכאים, ואני רואה את זה בהרבה מאוד מקומות.

פיני קבלו: התורים מתארכים.

פיני קבלו: אתם חייבים לקחת את העניין הזה לידיים ולשפר.

פיני קבלו: זה לא מה שהיה הדואר.

פיני קבלו: הדואר היה מקור גאווה.

פיני קבלו: כל ילד בבית ספר כתב על דואר ישראל.

פיני קבלו: חיכו לדוור, הדוור המפורסם שחילק את המכתבים.

פיני קבלו: היום זה פשוט עבודה חפיפניקית, עבודה לא מקצועית.

פיני קבלו: אתם חייבים לתת את השירות הזה.

אורי מקלב: היית ראש עיריית בית שאן.

אורי מקלב: היום אתה סמנכ"ל השלטון המקומי.

אורי מקלב: האם זה מאפיין ערים מסוימות?

פיני קבלו: כן.

פיני קבלו: כן.

פיני קבלו: זה מאפיין בעיקר את הפריפריה.

פיני קבלו: אולי הסניפים היפים, עברתי במיוחד באבן גבירול, ראיתי את הסניף היפה שפתחו ושם באמת אין הרבה תורים.

פיני קבלו: אז יכול להיות שזה כמו שפעם עשתה קופת חולים.

פיני קבלו: פעם קופת חולים שהיתה עובדת לפי מס אחיד לפי הכנסה, אז איפה שהיו הכנסות גבוהות, בשאול המלך בתל אביב אז היא הקימה את הקופות היפות ביותר כי אנשים שם שילמו גבוה מאוד ואיפה שלא אנשים עמדו בקרוונים בשביל לקבל שירות.

פיני קבלו: המעבר לביטוח לאומי שינה.

פיני קבלו: אז היום מבינה קופת חולים שהיא צריכה להקים את אותם סניפים בכל הארץ כי ההכנסה שהיא מקבלת מביטוח לאומי לגבי כל אחד ואחד היא שווה.

פיני קבלו: גם הדואר חייב להשתנות.

פיני קבלו: לא יכול להיות שאתם תפתחו סניפים יפים במרכז הארץ, תעשו פרסום ראוותני במרכז הארץ וכשאתה יורד לפריפריה, אמרו פה, אנשים מחכים בתור, אנשים לפעמים מחכים בתור בחום של 40 מעלות ומאוד קשה.

פיני קבלו: זה כלפי כל הפריפריה.

אורי מקלב: ירושלים זה פריפריה?

פיני קבלו: אני ראיתי סניפים יפים במרכז הארץ, ירושלים, תל אביב, ראיתי סניפים יפים.

אורי מקלב: אתה בעצם מבדיל בין מרכז העיר לשכונות.

אורי מקלב: אני רוצה להגיד לך שבשכונות המצב לא שונה.

אורי מקלב: קח את שכונת רמות בירושלים.

אורי מקלב: היא מונה 50 אלף תושבים.

אורי מקלב: זאת עיר בפני עצמה.

אורי מקלב: יש סניף דואר אחד.

אורי מקלב: צריך להבין מה זה המרחק, מה הנגישות.

אורי מקלב: אנחנו יודעים על הסניפים שהם לא מרכזיים.

אורי מקלב: אנחנו נעבור ברשותך למר רוזנפלד.

אורי מקלב: תציג את עצמך.

ישעיהו רוזנפלד: אני ישעיהו רוזנפלד ואני מהמועצה האזורית שומרון.

ישעיהו רוזנפלד: רוב הפעילות שנעשית במועצה האזורית שומרון.

ישעיהו רוזנפלד: רוב הפעילות שנעשית במועצה האזורית שומרון חוץ משלושה ישובים זו פעילות של דואר נע בלבד ולא ניתן לקבל שום שירות אחר בכל מה שקשור לדואר חוץ מאשר בדואר הנע.

ישעיהו רוזנפלד: יש שלושה ישובים שיש בה סוכנות דואר.

ישעיהו רוזנפלד: בשערי תקווה, אבני חפץ ואילון מורה, אלה שלושת הישובים.

ישעיהו רוזנפלד: כל שאר הישובים, 27 ישובים, אנחנו בסך הכול 30 ישובים במועצה האזורית שומרון.

ישעיהו רוזנפלד: אנחנו מקבלים את השירותים דרך הדואר הנע.

ישעיהו רוזנפלד: אני קודם כל באמת רוצה לומר דברים ותשבחות בכל מה שקשור בקשר שיש לנו לנסות ולשפר את השירות לתושבים יחד עם רשות הדואר.

ישעיהו רוזנפלד: נמצא כאן ממלא מקום מנכ"ל הדואר מר בר-מג שאנחנו נמצאים איתו בקשר מאוד צפוף וקבוע ובקרוב הוא גם מגיע אלינו לפגישה ולסיור במקום.

ישעיהו רוזנפלד: אבל מנהלת הוועדה הנמרצת חילקה כאן את החומר שמטופל כאן בכל מה שקשור לתלונה שהגיעה מיהודה ליבמן מיצהר והמטרה כאן לדבר על הנושאים של השירות המקוון.

ישעיהו רוזנפלד: מדברים על סניפי דואר שאנשים נכנסים לסניפים.

ישעיהו רוזנפלד: אנחנו מדברים על דואר, על אותו שיר, האוטו האדום, הדואר בא היום, שלפעמים הוא גם לא מגיע בגלל בעיות כאלה ואחרות.

ישעיהו רוזנפלד: עכשיו התלונה כאן זה לגבי הדואר המקוון.

ישעיהו רוזנפלד: היינו, שבן אדם רוצה לבצע פעולה מקוונת אם יש לו חשבון בבנק הדואר ולבצע פעולה כספית ואת הפעולה הזאת לא ניתן לעשות.

ישעיהו רוזנפלד: רשות הדואר עשתה מאמץ עליון על מנת שנבצע את זה ועל מנת שנוכל לעשות את זה.

ישעיהו רוזנפלד: ישנם בעיות אובייקטיביות ואני מניח שמר הרצל כאן יפרט את הדברים.

ישעיהו רוזנפלד: ישנן בעיות אובייקטיביות שמאוד קשה לטפל בהן ואנחנו מודעים לזה.

ישעיהו רוזנפלד: אבל יחד עם זאת צריך לזכור אדם שרוצה בצפון השומרון לשלוח דואר רשום צריך לנסוע לחדרה.

ישעיהו רוזנפלד: זה למעלה מ-50 דקות נסיעה.

אורי מקלב: אני רוצה להבין, בדואר הנע אי אפשר לקבל שירותים של דואר רשום?

ישעיהו רוזנפלד: תלוי, יש מקומות שאתה לא יכול, יש מקומות שאתה כן יכול.

ישעיהו רוזנפלד: אם אתה צריך לשלוח היום דואר והדואר לא מגיע אז אתה לא מקבל את זה.

אורי מקלב: אני לא מדבר על לקבל, אני מדבר על לשלוח דואר רשום.

ישעיהו רוזנפלד: לגבי לשלוח בוודאי יש מקומות שהוא לא יכול לשלוח דואר רשום.

ישעיהו רוזנפלד: הוא לא מקבל מזומן.

ישעיהו רוזנפלד: שאלה מצוינת.

ישעיהו רוזנפלד: אבל מר הרצל נמצא כאן והוא מודע לזה.

אורי מקלב: אני מסביר את מה שאתה אומר, בעקבות כך שדואר נע לא מתעסק עם מזומנים הוא לא יכול לקבל תשלום עבור שירות דואר חוץ מאשר לתת מכתב רשום הוא כן יכול, אבל הוא לא יכול לשלוח מכתב רשום בגלל שאז זה ששולח צריך לשלם על זה.

ישעיהו רוזנפלד: ממש כך.

ישעיהו רוזנפלד: עכשיו הנושאים האלה הועלו.

אורי מקלב: אתה מבדיל בין שירותי בנק הדואר.

אורי מקלב: אני הבנתי ששירותי בנק הדואר אי אפשר לקבל בכל דואר נע.

אורי מקלב: אתה אומר שלא רק בנק הדואר אלא גם שירותי דואר בסיסיים שניתנים כשרות מקוון.

ישעיהו רוזנפלד: רק בצ'קים.

ישעיהו רוזנפלד: הפעולה היא ידנית ובצ'קים בלבד.

ישעיהו רוזנפלד: אני רוצה לומר לכם רבותיי, הנושא הזה נדון ברשות הדואר.

ישעיהו רוזנפלד: יושב פה ממלא מקום המנכ"ל.

ישעיהו רוזנפלד: הוא מודע לזה.

ישעיהו רוזנפלד: ואני אומר לכם יש לו פתרונות יצירתיים והוא עושה את הדברים, עוד פעם אני אומר אנחנו לא רק באים להתלונן.

ישעיהו רוזנפלד: אבל ישנם דברים נוספים שגם הונחו על שולחנו ואני רוצה שברשותך אדוני יושב ראש הוועדה תדע אותם.

ישעיהו רוזנפלד: אני אתן דוגמה.

ישעיהו רוזנפלד: הנושא של דואר 24 מה שאמרו בביתר אותו דבר גם אצלנו.

ישעיהו רוזנפלד: הנושא של דואר שליחים זה אותו דבר.

ישעיהו רוזנפלד: אתה לא יכול לקבל את אותם משלוחים שישנם.

ישעיהו רוזנפלד: התלונה שנמצאת כאן, אני אתן דוגמה מהישוב תפרח רצו לשלוח ספרים למישהו שלומד בצפון השומרון בישיבה אז עשו לו דואר 24 אבל הוא לא קיבל את זה.

אורי מקלב: למה?

ישעיהו רוזנפלד: שאלה מצוינת.

ישעיהו רוזנפלד: זה לא ברשימה.

ישעיהו רוזנפלד: את התשלום גבו.

ישעיהו רוזנפלד: דיברנו על זה גם עם רשות הדואר.

ישעיהו רוזנפלד: חייבים לדעת על מה אנחנו מדברים.

ישעיהו רוזנפלד: הדואר נשלח, התשלום נגבה אבל הוא לא הגיע עם דואר שליחים.

שלומית אבינח: הספרים הלכו לאיבוד?

ישעיהו רוזנפלד: לא.

ישעיהו רוזנפלד: בסופו של דבר מצאו את הספרים.

ישעיהו רוזנפלד: הם הגיעו אחרי שלושה שבועות.

ישעיהו רוזנפלד: אני אומר עוד הפעם כל מה שאני אומר כאן הדברים נאמרו, אנשים יודעים את זה ואני אומר יש פתרונות יצירתיים.

ישעיהו רוזנפלד: דברים נוספים שעליהם אנחנו מדברים מבחינת השומרון.

ישעיהו רוזנפלד: כלי רכב.

ישעיהו רוזנפלד: הרכבים הם מאוד מאוד ישנים.

ישעיהו רוזנפלד: הרכבים נתקעים ולעיתים לא מגיע הדואר הנע.

ישעיהו רוזנפלד: החמצן שאדוני יושב ראש הוועדה אמרת בתחילת דבריך הוא לא מגיע.

ישעיהו רוזנפלד: פשוט כי הרכב נתקע.

ישעיהו רוזנפלד: כבר קרו מקרים קשים יותר ששעתיים לפני שהוא היה צריך להגיע פשוט הוא הודיע אני לא מגיע.

ישעיהו רוזנפלד: בברור שערכנו הסתבר שמישהו היה בחתונה.

ישעיהו רוזנפלד: היה צריך להגיע קצת לצפון או קצת לגב ההר וזה לוקח זמן ולכן אי אפשר להגיע.

אורי מקלב: אולי תרחיב בנושא הזה.

אורי מקלב: נניח שהוא כן רוצה להודיע שהוא לא יכול להגיע מסיבות כאלו ואחרות, יש אפשרות להודיע, הם כן מודיעים שהם לא מגיעים או שהם גם לא מגיעים והם גם לא מודיעים?

ישעיהו רוזנפלד: בדרך כלל הסיבות הן סיבות אובייקטיביות ואנחנו לא באים בטענות.

ישעיהו רוזנפלד: גם יודעים את זה לפעמים יום מראש.

ישעיהו רוזנפלד: לפעמים היום הזה הוא יום מהותי.

ישעיהו רוזנפלד: למשל 15 בחודש.

ישעיהו רוזנפלד: אדם רוצה לשלם תשלומים.

ישעיהו רוזנפלד: אז הוא לא יכול לשלם באותו יום תשלום.

ישעיהו רוזנפלד: ואז אם הוא ישלם ב-16 בחודש אז הוא ישלם קנס.

אורי מקלב: אם נניח שאנשי השומרון יודעים לשלם כבר ב-10 ולא לשלם ב-15.

ישעיהו רוזנפלד: אנחנו משתדלים באמת ליידע את כולם על מנת שזה יקרה, על מנת שזה יעבוד.

ישעיהו רוזנפלד: דברים נוספים שעליהם אנחנו דיברנו יחד עם רשות הדואר מעבר לרכבים המיושנים, אני מקווה אדוני היושב ראש שנהיה פה אנשי בשורות כי באמת ממלא מקום המנכ"ל עושה מעל ומעבר על מנת שהדברים ייעשו בצורה הטובה ביותר.

ישעיהו רוזנפלד: דיברנו על הרכבים, דיברנו על הנושא של השירות הזה.

ישעיהו רוזנפלד: אנחנו ביקשנו לפחות להחזיר את השירות הידני על מנת שאפשר יהיה לטפל כי בחלק מהמקומות גם השירות הידני לא ניתן.

ישעיהו רוזנפלד: ואני רוצה להגיד עוד נקודה.

ישעיהו רוזנפלד: זכרו, רשות הדואר והדואר נע אם רכב נתקע מעבר לעובדה שאני לא קיבלתי שירות או מישהו מכם לא קיבל שירות זו גם סכנה בטיחותית.

ישעיהו רוזנפלד: כי לעיתים הוא יכול להיתקע במקום שאף אחד לא ידע איפה הוא נמצא.

ישעיהו רוזנפלד: הוא נמצא בנקודה מסוימת והוא פשוט מנותק מן העולם.

אורי מקלב: סיבה ביטחונית התכוונת?

ישעיהו רוזנפלד: זו גם סיבה ביטחונית וגם סיבה בטיחותית.

ישעיהו רוזנפלד: ראשית בטיחותית כי הרכב תקוע ואז לך תדע ובוודאי בגלל נסיבות המקום והאזור יכולה להיות גם סכנה ביטחונית.

ישעיהו רוזנפלד: לכן הקשר צריך להיות כזה שאפשר יהיה לדבר איתם.

ישעיהו רוזנפלד: אנחנו משתדלים, אנחנו רוצים, אנחנו יודעים מי האנשים, מדברים איתם, הם מדברים עם האנשים באופן מסודר.

אורי מקלב: הרכבים הם רכבים ממוגנים?

ישעיהו רוזנפלד: הרכבים הם רכבים ממוגנים מאוד ישנים.

אורי מקלב: הדואר עושה מאמץ ושולח רכב ממוגן.

ישעיהו רוזנפלד: בוודאי.

אורי מקלב: כל העברת הדואר זה נעשה מתוך מסירות.

ישעיהו רוזנפלד: חד משמעית ועל כך פתחתי בתחילת הדברים.

ישעיהו רוזנפלד: אני חושב שצריך להגיד להם כל הכבוד על הנושא הזה.

ישעיהו רוזנפלד: אני מאוד מקווה שזה ישתפר עוד יותר ואולי מר בר-מג כאן יבשר לנו את הדברים כאשר יהיה תורו לדבר.

ישעיהו רוזנפלד: דבר נוסף חלוקת הדואר אצלנו מתבצעת בתאים.

ישעיהו רוזנפלד: התאים הם ישנים.

ישעיהו רוזנפלד: מי שמבצע את זה, זה תושבים מהישוב.

ישעיהו רוזנפלד: יש איזשהו הסדר תשלומים בין רשות הדואר לבין הישוב עצמו שמקבלים באמת פרוטות שמישהו מתוך הישוב עושה את הדברים האלה.

ישעיהו רוזנפלד: גם על כך אנחנו ביקשנו על מנת לשפר את השירות.

ישעיהו רוזנפלד: לא ביקשנו לא סוכנות, בוודאי שלא סניף אבל מבנה קצת יותר משופר על מנת שהתאים יהיו נוחים ונגישים לסביבה כי גם בשומרון יש אנשים מבוגרים שצריכים להגיע.

אורי מקלב: התאים הם באחריות המועצה או באחריות הדואר?

ישעיהו רוזנפלד: התאים הם באחריות הישובית שזה באחריות המועצה.

ישעיהו רוזנפלד: כך זה במספר ישובים.

ישעיהו רוזנפלד: תפוח למשל.

אורי מקלב: אני מקווה שרק התפוח הזה נפל רחוק.

אורי מקלב: שהתפוחים האחרים נפלו קרוב יותר.

ישעיהו רוזנפלד: כן.

ישעיהו רוזנפלד: נתתי רק דוגמה אחת לדברים הללו על מנת שאפשר יהיה באמת.

ישעיהו רוזנפלד: ..

אורי מקלב: אני לא כל כך הבנתי.

אורי מקלב: האחזקה של כל המבנה הזה זה באחריות המועצה שהיא מעמידה מבני דואר כאלה או דואר ישראל הוא זה שמעמיד תאי דואר?

ישעיהו רוזנפלד: אין מבנה של רשות הדואר בתוך הישוב.

ישעיהו רוזנפלד: התאים הם תאים של רשות הדואר שניתנו והם נמצאים בתוך המבנה שהמועצה מתחזקת אותו.

אורי מקלב: האחזקה של התאים?

ישעיהו רוזנפלד: את התאים עצמם המועצה לא מתחזקת.

אורי מקלב: אני רק רוצה לשקף את דבריך, המקום עצמו מתוחזק על ידי המועצה.

אורי מקלב: התאים עצמם רשות הדואר אחראית גם להניח אותם וגם לתחזק אותם.

ישעיהו רוזנפלד: ואנחנו מתפעלים אותם.

ישעיהו רוזנפלד: מי שמתפעל את זה, זה אנשים מקומיים.

ישעיהו רוזנפלד: יש איזושהי מערכת תגמול כספית לאותם אנשים.

ישעיהו רוזנפלד: המערכת הזאת היא מאוד מאוד קטנה ומצומצמת וגם על כך אנחנו נמצאים איתם בדיון.

ישעיהו רוזנפלד: אני מקווה מאוד שגם בכך נגיע להבנות.

ישעיהו רוזנפלד: אין לי ספק שהרצון שלהם הוא טוב ועל זה מגיע להם יישר כוח גדול.

אורי מקלב: קודם כל תודה רבה.

אורי מקלב: אני רק רוצה להגיד לפני שאנחנו עוברים לדוברים הבאים זו ישיבה שאפשר להניח את הכול על השולחן.

אורי מקלב: לא ביקורת.

אורי מקלב: קודם כל מניחים את הדברים על השולחן.

אורי מקלב: גם דואר ישראל תינתן לו האפשרות לענות על הכול.

אורי מקלב: ואנחנו אחרי זה נרצה ביחד להגיע למסקנות לשפר.

אורי מקלב: לכן צריך להרגיש שאפשר להגיד את הדברים.

אורי מקלב: אנחנו לא חושבים שמישהו מטיח דברים במישהו.

אורי מקלב: אלא מציגים דברים.

אורי מקלב: וזאת ההרגשה שלי ואני רוצה שאתם תרגישו כך גם כן.

אורי מקלב: מועצה מקומית קריית יערים.

אורי מקלב: בתיה.

בתיה רויטבור: אני בתיה.

בתיה רויטבור: אני ממונה על פניות הציבור.

בתיה רויטבור: המועצה היא בת 14 או 15 שנים ואני שם מהשנה הראשונה פחות או יותר.

בתיה רויטבור: וזאת גברת הול.

בתיה רויטבור: גברת ג'ניפר הול ידועה בכמה משרדי ממשלה.

בתיה רויטבור: היא יודעת להילחם למרות שאין לה מספיק עברית.

בתיה רויטבור: אני חושבת שהעברית שלה מצוינת והיא כן יכולה להגיד מה שיש לה להגיד.

בתיה רויטבור: היא אנגליה במקור והיא גרה בטלז סטון כמעט 20 שנה ויש לה היסטוריה עתירת מאבקים למען זכויות התושב.

בתיה רויטבור: אני רוצה שהיא תגיד את דבריה.

אורי מקלב: היא אזרחית כבוד אצלנו בוועדה.

ג'ניפר הול: רשות הדואר היא מונופול במדינה הזאת.

ג'ניפר הול: הם מחויבים על ידי החוק לספק שירותים חיוניים.

ג'ניפר הול: אבל בטלז סטון אנחנו לא מקבלים שירותי דואר בסיסיים.

ג'ניפר הול: אנחנו מקבלים שירותי דואר נע ומהניסיון שלי רכב הדואר בין 11:15 ל-14:15.

ג'ניפר הול: הוא לא נותן את השירותים הבסיסיים.

ג'ניפר הול: אין לו מחשב ואין לו אפילו מאזניים, והוא גם לו תמיד יודע מה המחירים של הבולים למקומות שונים בארץ ובעולם.

ג'ניפר הול: 10 שנים אנחנו מנסים שאחד העסקים בקריה יפתח סוכנות דואר בשילוב עם העסק שלו.

ג'ניפר הול: רשות הדואר סירבה בעקשנות שהשירותים המסופקים יסופקו בצורה אחרת חוץ מאשר הרכב של הדואר הנע.

בתיה רויטבור: מכל מיני סיבות.

בתיה רויטבור: בהתחלה זה היה לטובת בעל העסק.

בתיה רויטבור: נקודת המוצא היתה שהם חייבים למצוא מישהו שיש לו עסק מספיק חזק כדי שזה ישתלם לו.

בתיה רויטבור: אז הסתכלו מנקודת ראות של אותו סוכן עתידי.

בתיה רויטבור: אחר כך אחרי שכבר מצאנו והכול היה בסדר המסר שקיבלנו מרשות הדואר היה שזה לא משתלם לרשות הדואר.

בתיה רויטבור: לגמרי שינינו את הסיבוב.

שלומית אבינח: כמה אנשים אתם?

אורי מקלב: 14 אלף.

בתיה רויטבור: לא.

בתיה רויטבור: אנחנו לא כל כך הרבה.

בתיה רויטבור: אנחנו 550 משפחות.

בתיה רויטבור: עוד 350 יחידות דיור בתהליכים מאוד מאוד מתקדמים של אכלוס.

ג'ניפר הול: אבל אנחנו מבודדים.

ג'ניפר הול: ואני מבקשת את הוועדה הזאת לשכנע את רשות הדואר להרשות לאחד העסקים באזור לפתוח שירות דואר כדי שאני לא אצטרך לתבוע את רשות הדואר תביעה משפטית שזה הצעד הבא שלי, כדי להכריח את רשות הדואר לתת לנו שירותים בסיסיים שאנחנו זכאים להם על ידי החוק.

בתיה רויטבור: אני באמת יש לי ניסיון ארוך עם הסיפור הזה של הדואר ולמרות שלצערי הרב אני חושבת שאני בלתי נשכחת אבל הם שכחו אותי, פשוט לא זוכרים אף שלב מהתהליכים שקרו.

בתיה רויטבור: בכל זאת בזכות גברת הול עליתי לכותרות איתם והגענו לפגישה ממש מכובדת.

בתיה רויטבור: ממש הרגשנו נפלא.

בתיה רויטבור: זה היה בירושלים והיה צוות ממש מכובד.

בתיה רויטבור: שמעו אותנו מאוד יפה אבל תכל'ס אנחנו יצאנו לגמרי בידיים ריקות.

אורי מקלב: מה היתה הבקשה שלכם בפגישה?

בתיה רויטבור: למעשה זה היה לשמוע אותנו.

בתיה רויטבור: לשמוע את הגברת הול.

בתיה רויטבור: למעשה זה לא היתה פגישה שלי.

בתיה רויטבור: זו היתה פגישה בשבילה.

אורי מקלב: הבקשה המרכזית שלכם זה לפתוח סניף דואר בתוך טלז סטון.

בתיה רויטבור: כן.

בתיה רויטבור: היתה נקודה נוספת.

בתיה רויטבור: יש קצת יותר פרטים בעלילה.

בתיה רויטבור: פתחו סניף באבו גוש.

בתיה רויטבור: אנחנו ניסינו לומר שלמרות שאנחנו רוצים להיות כל כך נפלאים, מודרניים ובשלום אתמול לא רק מחר, בכל זאת לא קל לתושבים, אנחנו קריה חרדית, לא קל לתושבי הקריה שלנו לשלוח את עצמם או את ילדיהם או את בנותיהם לישוב אבו גוש.

בתיה רויטבור: נכון, יש אנשים שיש להם אומץ, יש אנשים שיש להם רכבים והם לא מפחדים לנסוע לשם.

בתיה רויטבור: היום התחבורה הציבורית שלנו לא עוברת שם.

בתיה רויטבור: אני לא מרגישה בנוח ללכת לאבו גוש בשביל איזו סיבה שהיא.

בתיה רויטבור: גם אם הבן שלי רוצה לקנות נרגילה באבו גוש לא מקובל עלי.

בתיה רויטבור: אז הסניף באבו גוש משרת אולי 2% מתושבי קריית יערים.

בתיה רויטבור: חשבתי מחשבה.

בתיה רויטבור: באמת יש לנו אזור מאוד מעניין.

בתיה רויטבור: אזור נווה אילן, אבו גוש, טלז סטון, חרדים, חילונים, ערבים.

בתיה רויטבור: אנחנו זקוקים לאיזה מקום כמו שוויץ, איזה מקום ניטרלי.

בתיה רויטבור: עלה בדעתי למה לא בנווה אילן?

בתיה רויטבור: יש לנו צומת.

בתיה רויטבור: פניתי באמת אל הבן אדם שמנהל את המתחם.

בתיה רויטבור: הוא בן אדם יהודי יואלי, במתחם אלויס.

בתיה רויטבור: זה נראה לכם לא רלוונטי מה שאני אומרת?

אורי מקלב: לא.

אורי מקלב: לא.

אורי מקלב: מאוד רלוונטי.

אורי מקלב: את הצעת הצעה שיוקם סניף דואר שהוא נגיש לכולם.

אורי מקלב: אני בטוח שהם יתייחסו לזה.

אורי מקלב: מה קורה עם חלוקת הדואר עצמה?

בתיה רויטבור: חלוקת הדואר אצלנו היתה במשך שנים גרועה ביותר וממש נבהלתי לשמוע כי זה הזכיר לי שגם אצלנו היה אותו סיפור.

בתיה רויטבור: היום יש לנו עובדת נפלאה.

בתיה רויטבור: היא פשוט עשתה עבודה בחינם עבור רשות הדואר שבכלל לא יודעת את זה וניקתה ממש מאבק את כל התאים.

בתיה רויטבור: היא עבדה ממש כמו טכנאית.

בתיה רויטבור: היא פשוט עשתה שם עבודת פלא והיא אחראית מאוד ופשוט עושה את העבודה.

בתיה רויטבור: היא מקבלת משכורת אבל גם המשכורת אינה שקופה, כמה כל אחד מקבל, איפה כל אחד מקבל.

בתיה רויטבור: אני רוצה להגיד משהו על השירות.

בתיה רויטבור: אז השירות של החלוקה הוא מצוין.

בתיה רויטבור: אם יש בעיות אני כמעט בטוחה, זה לא קשור לעובדת דואר.

אורי מקלב: הדואר מגיע כל יום?

בתיה רויטבור: לדעתי כן.

בתיה רויטבור: זה ממש שיפור ואני נותנת את הקרדיט.

בתיה רויטבור: בעניין הדואר הנע, שוב אני אומרת עניין עובד.

בתיה רויטבור: העובדים של הדואר הנע נראים מוכים.

בתיה רויטבור: הם לא נראים אנשים שטוב להם.

בתיה רויטבור: והם נותנים שירות גם בהתאם.

בתיה רויטבור: זה בושה לכם.

בתיה רויטבור: כי הם צריכים להיראות טוב יותר.

בתיה רויטבור: הם נראים כמו הרכב והרכב נראה כמו שהוא תיאר אותו.

בתיה רויטבור: אני מצטערת אבל לא נראה שטוב להם בעבודה שלהם וזה חבל.

אורי מקלב: אליכם גם מגיע רכב ממוגן?

בתיה רויטבור: לא יודעת אם הוא ממוגן.

בתיה רויטבור: אני לא יודעת להבדיל בין רכב ממוגן לרכב לא ממוגן.

בתיה רויטבור: לפעמים מגיע רכב חלופי.

בתיה רויטבור: זה נראה, איך אומרים, תקופת החלבן ומוכר הקרח, זה מה שהולך.

בתיה רויטבור: אני לא רוצה לבטל את שירות הדואר הנע.

בתיה רויטבור: אני חושבת שצריך רכב טוב יותר ושירות טוב יותר.

בתיה רויטבור: חידשו לי שיש דבר כזה שירות מקוון.

בתיה רויטבור: לנו שבאנו וטענו ודרשנו אין.

בתיה רויטבור: אני לא ידעתי שיש דבר כזה.

בתיה רויטבור: אני שולחת מכתבים למשרד התקשורת, לרשות הדואר, למה אנחנו לא מתקדמים?

בתיה רויטבור: תגידו לי משהו אחד ששירות הדואר הנע השתפר בעשר שנים בעניין התקשורת והקדמה בתקשורת.

בתיה רויטבור: משהו אחד.

בתיה רויטבור: אפילו פלאפון.

בתיה רויטבור: אפילו פלאפון תתנו להם שאפשר יהיה להתקשר.

בתיה רויטבור: הם צריכים לעשות לי טובה ולהגיד לי זה על חשבוני, לא על חשבוני.

בתיה רויטבור: אם הם היו מרגישים טוב עם העבודה שלהם מה אכפת להם לתת לנו שירות שנהיה מרוצים.

בתיה רויטבור: הנקודה הכי חשובה זה זמן.

בתיה רויטבור: אם יתנו לנו פעם בחודש ארבע שעות שאנחנו יודעים בדיוק את השעה, באים, מקבלים את השירות, זה שווה את כל השירות הזה שאתה צריך לעמוד בשמש ולא יודע, בא, לא בא.

בתיה רויטבור: הציבור שואל אותי מתי מגיע הדואר הנע?

בתיה רויטבור: אני עובדת פניות הציבור הכי נגישה, שואלים אותי, אני לא יודעת, אין לי תקשורת עם מחלקי הדואר, כי זה מהטלפון הפרטי שלו.

אורי מקלב: הם מגיעים כל יום בין 11 ל-2.

אורי מקלב: כל יום.

אורי מקלב: הם אמורים להגיע.

בתיה רויטבור: הם אמורים להגיע.

בתיה רויטבור: היתה תקופה של איזה חמש שנים שההסכם בינינו לבין רשות הדואר היה שהם יגיעו ברווח של חצי שעה.

בתיה רויטבור: אחר כך הם אמרו זה לא הגיוני, אנחנו לא מסוגלים לעמוד בזה ונתנו שעה.

בתיה רויטבור: מסוכם איתנו בין 11:30 ל-12:30.

בתיה רויטבור: אבל זה לא עובד ככה.

אורי מקלב: איך באמת אפשר לעבוד בין רבע ל-11 לרבע ל-2?

אורי מקלב: אדם מחכה שלוש שעות?

אורי מקלב: שעתיים וחצי?

בתיה רויטבור: אני יכולה להגיד לתושב ולעצמי אותו דבר בין שעה זו לזו יש לנו שעה, בין 11 וחצי ל-12 וחצי יגיע דואר נע.

בתיה רויטבור: עכשיו יש לי ספסל.

בתיה רויטבור: הכנתי לך.

בתיה רויטבור: שב בחוץ בספסל.

בתיה רויטבור: אתה רוצה תיכנס למועצה תשתה מים.

בתיה רויטבור: יותר מזה אני לא יכולה לספק לך.

אורי מקלב: היום זה עובד ככה?

בתיה רויטבור: זה עובד ככה.

אורי מקלב: היום זה מגיע בתוך שעה אחת?

בתיה רויטבור: לא.

בתיה רויטבור: זה מה שגברת הול אומרת.

בתיה רויטבור: יכול להיות ש-70% מהמקרים זה מגיע ככה אבל יש 30% שזה לא.

אורי מקלב: ב-70% מהמקרים הרכב כן מגיע בשעה שקבעתם איתם?

בתיה רויטבור: כן.

בתיה רויטבור: כן.

אורי מקלב: וזה מגיע כל יום?

בתיה רויטבור: ביום שישי אני לא יודעת.

אורי מקלב: זאת אומרת 5 ימים בשבוע זה מגיע.

אורי מקלב: ההצעה שלך שזה יגיע פעם בחודש?

בתיה רויטבור: אני צוחקת.

בתיה רויטבור: אני רק נותנת השוואה שאם פעם בחודש היה שירות שניתן בזמן אז זה יותר שווה מכל הפעמים שאין לך זמן.

אורי מקלב: מה זה נקרא אצלך זמן?

בתיה רויטבור: זמן זה נקרא כמו אוטובוס, אתה מחכה לאוטובוס, יאחר 10 דקות, אוקיי, אבל לא יותר.

בתיה רויטבור: אני רוצה לדעת שעה.

בתיה רויטבור: עכשיו אני יודעת שהם נותנים שירות ל-33 ישובים.

בתיה רויטבור: אני יודעת שעם חלקם יש איזשהו סידור אחר.

בתיה רויטבור: מה הוא הסידור הזה?

בתיה רויטבור: אתם צריכים לרצות לדעת מה הם הסידורים האלה.

בתיה רויטבור: מה האלטרנטיבות האלה, מי משלם עליהן, אני רוצה אפשרויות.

אורי מקלב: תודה רבה.

דפנה כהן: אני רוצה רק לסכם את התלונה של גברת הול.

דפנה כהן: היא גם מתלוננת על זה שלמעשה למעט קבלת דואר היא לא מסוגלת לבצע שום שירות באמצעות הדואר הנע.

בתיה רויטבור: לא ידענו שיש דבר כזה.

אורי מקלב: אז מה כאן הדואר הנע נותן?

אורי מקלב: רק דואר נכנס?

בתיה רויטבור: רק לקנות בולים, לשלוח דואר רשום.

בתיה רויטבור: דרך אגב אצלנו אין בעיה של צ'קים.

בתיה רויטבור: הוא מקבל מזומן.

ג'ניפר הול: אין מחשב.

שלומית אבינח: דואר רשום הם יכולים לשלוח גם במזומן.

בתיה רויטבור: אין שום בעיה לשלם במזומן אצלנו.

בתיה רויטבור: אני לא מבינה איזו מין בעיה זאת.

אורי מקלב: טוב.

אורי מקלב: מודיעין עילית.

אורי מקלב: מר גיטלר.

נחום גיטלר: אני רוצה לתת סקירה קטנה על מודיעין עילית.

נחום גיטלר: היום מתגוררים במודיעין עילית כ-45 אלף נפש.

נחום גיטלר: זו העיר הכי גדולה ביהודה ושומרון.

נחום גיטלר: אני רוצה להגיד דברים בשבח הדואר.

נחום גיטלר: בחודשים האחרונים הצלחנו אחרי מאבק ממושך לעבור לדואר בבתים.

נחום גיטלר: כמו הסיפורים של ביתר בעצם, אנחנו היינו באותה סיטואציה.

נחום גיטלר: העברנו את המכתבים לבתים.

נחום גיטלר: עזר לנו מאוד מאוד השר לתקשורת לשעבר אריה אטיאס.

נחום גיטלר: דווקא דואר ישראל התארגן די יפה.

נחום גיטלר: זה עבר די חלק.

נחום גיטלר: יש לנו קצת בעיות בדוורים.

נחום גיטלר: אפשר לתת את הימים שלומדים.

נחום גיטלר: סך הכול זה עבר די חלק.

נחום גיטלר: היו תלונות.

אורי מקלב: אתה מדבר על חלוקת הדואר?

נחום גיטלר: כן.

אורי מקלב: שעבר משיטה של ביתנים לחלוקה אישית לכל דייר.

נחום גיטלר: כן.

נחום גיטלר: סך הכול יש פלוס אחד בביתנים שזה אישי דיסקרטי אבל במודיעין עילית שהאנשים שם הם ממעמד סוציו אקונומי נמוך אין רכבים.

נחום גיטלר: אנשים היו הולכים 300 או 400 מטר להגיע לדואר.

נחום גיטלר: לא היו הולכים לביתנים.

נחום גיטלר: אני מסכם מה היו הבעיות.

נחום גיטלר: החלוקה היתה מתבצעת פעמיים בשבוע, שלוש פעמים בשבוע.

נחום גיטלר: לא יכולנו לעקוב אחרי הדוור כי הדוור היה מגיע בלילה.

נחום גיטלר: דיברנו על זה.

נחום גיטלר: היה מחלק מתי שבא לו.

נחום גיטלר: פעם הוא לא חילק כמה ימים.

נחום גיטלר: הוא אמר, בסדר, נסעתי לאומן.

נחום גיטלר: כאלה דברים.

אורי מקלב: כמה זמן אתם בשיטה השנייה?

נחום גיטלר: אנחנו בשיטה השנייה כבר שלושה חודשים.

אורי מקלב: אתה מרוצה?

נחום גיטלר: אני לא פונקציה.

נחום גיטלר: האנשים מאוד מרוצים.

נחום גיטלר: אנשים מעבירים אלינו כל הזמן מכתבי תודה.

נחום גיטלר: הזמינות הזאת שהדואר מגיע הביתה, להיכנס לבניין ולקחת את הדואר זה דבר שמקובל בכל הארץ.

נחום גיטלר: אנחנו היום עיר גדולה וברוך השם בעזרתו הגדולה של הרב אריאל אטיאס שהוא היה שר התקשורת ודואר ישראל הצלחנו להפוך את השיטה.

נחום גיטלר: אנחנו מאוד שמחים על זה.

נחום גיטלר: יש לנו בעיה בעיר שהיא צריכה פתרון.

נחום גיטלר: אני לא רוצה להגיד את המילה בית דואר אבל השירותים שניתנים בסוכנות הדואר הם שירותים מוגבלים.

נחום גיטלר: דואר 24 אני לא יכול להוציא.

נחום גיטלר: דואר שליחים אנחנו לא יכולים להוציא.

אורי מקלב: כמה סניפי דואר יש?

נחום גיטלר: יש לנו שני סניפי דואר.

נחום גיטלר: אנחנו היום 45 אלף תושבים.

נחום גיטלר: זו העיר הכי גדולה ביהודה ושומרון.

נחום גיטלר: שני סניפים.

אורי מקלב: אין ספק זו עיר ואם בישראל.

נחום גיטלר: עיר ואם בישראל.

נחום גיטלר: אנחנו זכאים לקבל בית דואר.

נחום גיטלר: לא אכפת לי שזה הסוכן שיעשה את בית הדואר.

אורי מקלב: מה זה בית דואר?

אורי מקלב: יש סניף דואר.

נחום גיטלר: יש הבדל בין סוכן דואר לבין דואר.

נחום גיטלר: אני אביא לך דוגמה.

נחום גיטלר: סוכן דואר למשל ב-15 לחודש יש עומס.

נחום גיטלר: אם הוא רוצה להביא לאשנב עוד פקיד זה על חשבונו.

נחום גיטלר: למה שיביא פקיד?

נחום גיטלר: מצידו שיהיו תורים מפה עד אמריקה.

אורי מקלב: אנחנו צריכים להבין את זה.

אורי מקלב: אתה מדבר על זכיין של הדואר.

אורי מקלב: סוכן דואר, זכיין שמפעיל מטעם רשות הדואר סוכנות הדואר.

אורי מקלב: כן.

נחום גיטלר: עד לפני כמה שנים שנכנסתי לסיפור הוא היה סוגר בחול המועד.

נחום גיטלר: הוא היה סוגר בחופש באוגוסט.

נחום גיטלר: כי הוא יוצא לחופש.

נחום גיטלר: זה היה מתנהל כמו שטיבלך.

נחום גיטלר: עסק פרטי והוא בא.

נחום גיטלר: הכול על חשבונו.

נחום גיטלר: הוא היה מדביק לבד את הבולים כי הוא מרוויח יותר.

נחום גיטלר: אין לי בעיה שיעשה את כל הפעולות האלה וירוויח ואנחנו באמת רוצים שירוויח אבל השירותים לא ניתנים כמו שצריך היום בעיר כזו גדולה.

נחום גיטלר: בנק הדואר משמש את הציבור.

נחום גיטלר: הציבור החרדי הוא בין הצרכנים הגדולים של בנק הדואר בגלל שאין עמלות ואין שם בעיות של ריבית.

נחום גיטלר: אצלנו במגזר הוא מאוד גבוה.

נחום גיטלר: למשל דוגמה, להחתים הוראת קבע, הסוכנות לא מסוגלת, היא לא יכולה, אין לה שירותים להחתים הוראות קבע.

נחום גיטלר: הוראות קבע אצלנו מקובלות ויש על זה הרבה תלונות ולא קיבלנו על זה פתרון.

אורי מקלב: אני באמת הייתי רוצה שהדואר יענה תשובה האם הסוכנים, הזכיינים שלכם יש איזה אמנת שירות מה הם חייבים לתת, זמני פתיחה ושירות כזה או אחר.

נחום גיטלר: דואר שליחים אני לא יכול להוציא.

נחום גיטלר: על אף שניסינו יחד עם ביתר לקיים את השירות של דואר שליחים, לשלם על דואר שליחים, שילמנו ולא קיבלנו את התמורה ובדקנו את זה והיה על זה דיון.

נחום גיטלר: זאת אומרת שאתה משלם מה שאתה צריך לשלם 31 שקלים, ואתה מקבל אותו בדואר אחרי שבוע.

נחום גיטלר: זאת אומרת שילמת ולא קיבלת את התמורה שאתה צריך לקבל.

אורי מקלב: יותר גרוע ממכתב.

נחום גיטלר: יותר גרוע ממכתב.

נחום גיטלר: הבעיה שאני רוצה להעלות פה ואני מבקש אם תוכלו לעזור לי בנושא הזה דואר מודיעין עילית, הדואר היוצא, צריכים להבין הדואר היוצא מודיעין עילית אם שמתי בתיבה האדומה דואר זה נוסע למודיעין, ממודיעין זה נוסע לתל אביב.

נחום גיטלר: שם זה המיון וזה חוזר בחזרה לכל הארץ.

נחום גיטלר: זאת אומרת אנחנו מפספסים יום תמיד.

נחום גיטלר: היום אנחנו עיר גדולה.

נחום גיטלר: אנחנו רוצים לקבל חותמת של מודיעין עילית ושהמיון של הדואר היוצא יתבצע בעיר.

נחום גיטלר: זאת אומרת אנחנו פשוט מפסידים יום.

נחום גיטלר: מה שבירושלים אתה שולח היום מגיע מחר, אצלנו יש עוד יום כי הוא נוסע למודיעין.

אורי מקלב: אבל אחרי יומיים זה מגיע.

נחום גיטלר: בסדר.

נחום גיטלר: בחלוקה החדשה ברוך השם הדואר התחיל להגיע.

אורי מקלב: בתוך מודיעין יש חלוקה לדואר של העיר?

נחום גיטלר: אז בזמנו היתה תיבה לדואר בתוך העיר.

נחום גיטלר: זה כן חולק בתוך העיר.

נחום גיטלר: אנחנו מבקשים אם אפשר, אנחנו רוצים חותמת של עיריית מודיעין עילית על המעטפות.

נחום גיטלר: כמו בכל עיר גדולה אנחנו זכאים לזה.

אורי מקלב: אנחנו חייבים לסיים.

אורי מקלב: רק שאלה אחרונה, שאלת הבהרה.

אורי מקלב: יצאתי קצת מבולבל מהחלק הזה של הזכיין והסניף.

אורי מקלב: יש סניף דואר אחד שהוא של שירות הדואר?

נחום גיטלר: לא.

אורי מקלב: גם הסניף הראשי הוא עם זכיין?

נחום גיטלר: לא.

נחום גיטלר: יש לנו שני סניפים.

נחום גיטלר: שניהם של זכיינים שונים שהם עושים כרצונם.

דפנה כהן: למעשה יש שתי יחידות דואר שתיהן עם זכיינים.

נחום גיטלר: לדואר ישראל יותר נוח ככה לעבוד.

אורי מקלב: והסניפים האלה נותנים גם שירותים של בנק הדואר?

נחום גיטלר: הם נותנים שירותים של בנק הדואר, רק המינימום.

נחום גיטלר: ההפקדות.

נחום גיטלר: אני לא יכול לחתום הוראות קבע.

נחום גיטלר: אני לא יכול לשלם בכרטיס אשראי תשלום מסוים.

נחום גיטלר: אין לנו את השירות הזה.

נחום גיטלר: אנחנו ביקשנו גם לעשות דואר מט.

נחום גיטלר: יש כזה מושג, מכשיר שאתה יכול לקנות בולים בלילה.

נחום גיטלר: אפילו לקבל חבילות.

נחום גיטלר: יש כזה מכשיר, נכון?

נחום גיטלר: יש כזה מכשיר שאתה מקבל את החבילה שלך בעמדה ואתה לא צריך לחכות.

נחום גיטלר: דבר מאוד חשוב בדואר בבתים דואר רשום.

נחום גיטלר: אני היום מקבל מה שלא קיבלנו ב-15 שנים אחרונות דואר הביתה, דואר רשום הביתה.

נחום גיטלר: אצלם כמו שהוא אמר אתה מקבל את זה בביתנים כמו שהיה אצלנו, אתה מקבל את זה בסוכנות.

נחום גיטלר: כמו שהוא אומר אתה צריך לעמוד בתור.

שלומית אבינח: אתה מקבל הביתה אם אתה נמצא בבית.

שלומית אבינח: אם אתה לא נמצא בבית אתה לא מקבל.

נחום גיטלר: לא משנה.

נחום גיטלר: לפחות את השירות הזה.

אורי מקלב: אני עוד לא זכיתי שהדואר הרשום ימצא אותי בבית.

נחום גיטלר: הרב אורי, עוד מילה אחת קטנה.

נחום גיטלר: אתה שאלת מה ההבדל בין סוכנות לבית דואר.

נחום גיטלר: שביתות.

נחום גיטלר: היה לפני כמה שנים שביתה.

נחום גיטלר: סוכנות הדואר עשו שביתה.

נחום גיטלר: לא קיבלנו מכתבים.

נחום גיטלר: כשיש שביתת סוכנים אתה מנותק.

נחום גיטלר: אתה לא מקבל שירות, אתה לא מקבל תיבות דואר, אתה לא מקבל שום דבר.

נחום גיטלר: וזה דבר שאסור שיקרה.

נחום גיטלר: בבית דואר זה לא יכול לקרות.

אורי מקלב: תודה רבה.

אורי מקלב: בית שמש.

שמואל גרינברג: שלום וברכה.

שמואל גרינברג: אני מודה לך חבר הכנסת הרב מקלב.

שמואל גרינברג: אני שמואל גרינברג סגן ראש עיריית בית שמש.

שמואל גרינברג: אני מודה לך על היוזמה הברוכה לקיים דיון בנושא כל כך חשוב ואנחנו מקווים שבאמת יצאו סיכומים טובים ותצא בשורה לציבור מהדברים שעולים כאן ומתדיינים פה בוועדה.

שמואל גרינברג: רמת בית שמש א' לא זכתה שיהיה בה סניף או סוכנות דואר מעולם.

אורי מקלב: תן קצת רקע על כל בית שמש.

שמואל גרינברג: העיר בית שמש מתפתחת בצעדי ענק ומגיעה קרוב למאה אלף תושבים כאשר עד לפני עשר שנים היא עמדה על 30 אלף תושבים.

שמואל גרינברג: הגידול הוא לא פרופורציונאלי למה שקורה בארץ.

שמואל גרינברג: רמת בית שמש א' לבד, השכונה עצמה יש בה למעלה מ-20 אלף תושבים.

שמואל גרינברג: אפילו הרבה יותר ואין בה סניף דואר או סוכנות דואר.

שמואל גרינברג: רשות הדואר מצידה עשתה מאמצים בנושא, הוציאה מכרזים ולפני שלושה שבועות התפרסם המכרז האחרון שהיה שנסגר ביום ראשון, ולצערי הרב ללא מתמודדים.

שמואל גרינברג: אף אחד לא ניגש להתמודד על המכרז הזה.

שמואל גרינברג: היו בכנס הסברה שהיה של הדואר.

שמואל גרינברג: קיבלתי אתמול ידיעה שאף אחד לא התמודד על המכרז הזה שזה המכרז הרביעי שיצא להפעלת סוכנות דואר ברמת בית שמש א'.

שמואל גרינברג: כל בית שמש ובמיוחד רמת בית שמש הנכסים שמה יקרים מאוד הן מבחינת קנייה והן מבחינת שכירות.

שמואל גרינברג: אדם שרוצה להפעיל סוכנות דואר צריך לרכוש מקום ובתנאי הדואר זה אומר 40 או 50 מטר מרובע להפעלת סוכנות.

שמואל גרינברג: הוא צריך לשכור מקום שהעלות שלו עם ארנונה בחודש עשרת אלפים שקל.

שמואל גרינברג: זאת אומרת לפני שהוא מתחיל את הפעלת הסניף הוא מגיע לעלות כזאת.

שמואל גרינברג: כל מתמודד שבא להתמודד להפעלת סוכנות ירד מהעניין הזה מהר.

שמואל גרינברג: ישבו איתי אצלי בעירייה מדואר ישראל לראות איך פותרים את הבעיה.

שמואל גרינברג: ניסיתי כל מיני דרכים.

שמואל גרינברג: רבותי אין שום פתרון.

שמואל גרינברג: אז אני פונה לדואר ישראל ולך יושב ראש הוועדה אנא מכם תפעילו סניף דואר.

שמואל גרינברג: אין ברירה.

שמואל גרינברג: סוכנות דואר לא הולך.

שמואל גרינברג: תבואו, תיכנסו לנתון הזה של בית שמש שאין מתמודדים, מכרז רביעי כבר, תבואו אתם ותפעילו סניף.

שמואל גרינברג: יש מקרים, הרי בארץ ישראל פועלים גם סניפים וגם סוכנויות.

שמואל גרינברג: היום המטרה היא להקים רק סוכנויות.

שמואל גרינברג: אבל יש סניפים.

שמואל גרינברג: במקרה הזה שהוא מקרה חריג תגידו אנחנו מרימים את הכפפה לטובת התושבים, דואגים לשירות התושבים ופותחים סניף דואר ולא סוכנות מכיוון שאין מתמודדים.

שמואל גרינברג: זו נקודה אחת שהיא בוערת וכואבת לתושבי העיר.

שמואל גרינברג: נקודה שנייה, אני מרגיש אותה בבית שמש, ואני מאמין שזה משהו משותף לכל הארץ.

שמואל גרינברג: יש דבר מבורך שעשה דואר ישראל שבתקופת יולי אוגוסט עובדים בני נוער בחלוקה ומיון דואר וזה יפה לתת לנערים האלה עבודה שלא יסתובבו סתם ברחובות, לתת להם הכנסה, ומעבר להכנסה יש פה מסר וזה דבר חשוב מאוד אלא שהבעיה היא חלוקת הדואר בתקופה הזאת זה פשוט קטסטרופה.

שמואל גרינברג: דברי הדואר לא מגיעים ליעדם.

שמואל גרינברג: אני בשנה שעברה הוצאתי מהדואר הזמנות לאירועים, כשקיבלתי את ההזמנה זה היה לאחר התאריך שבו התרחש האירוע, והיו הזמנות ומכתבים שבכלל לא הגיעו ליעדם.

שמואל גרינברג: זאת אומרת נודע לי אחרי זה ששלחו לי מכתב ובכלל לא קיבלתי אותו.

שמואל גרינברג: אני לא אומר לכם לא להעסיק את בני הנוער, תעשו את זה, זה דבר חשוב, יש פה מסר חשוב אבל אולי תדאגו שהעבודה שלהם תתבצע למשל בתוך סניפי הדואר במיון הפנימי ולא בחלוקה בתיבות.

שמואל גרינברג: תושב שגר ברחוב איקס, הדייר ברחוב האחר מקבל את הדואר שלו.

שמואל גרינברג: טעות.

שמואל גרינברג: שם דומה או שם זהה.

שמואל גרינברג: רק פקיד או דוור שמיומן בעבודת חלוקת הדואר הוא כבר יודע בעל פה איפה כל תיבה של כל דייר.

שמואל גרינברג: לכן תראו לנכון כן להמשיך עם המנהג היפה הזה אבל לשנות את הכללים שהיו עד עכשיו, שהם יעבדו במיון בחלק הפנימי, ולא בחלוקה בתיבות.

שמואל גרינברג: תודה רבה.

אורי מקלב: תודה רבה.

שמעון לף: רוב הדברים כבר דיברו פה.

שמעון לף: דברים קטנים.

שמעון לף: דוגמה דואר 24.

שמעון לף: פניתי בבית הדואר במרכז שאטנר, שאלתי אותו למה אין דואר 24 בביתר.

שמעון לף: קיבלתי מכתב שנשלח אלי מבני ברק אחרי שלושה שבועות בדואר 24.

שמעון לף: שאלתי אותו למה אין דואר 24, הוא מסתכל ברשימה הוא אומר, מאוד מעניין, בכפרים ערביים מסוימים יש אבל אצלכם אין.

שמעון לף: דואר שליחים.

שמעון לף: עוד דוגמה קטנה.

שמעון לף: שילמתי 65 שקל יותר כדי לקבל חבילה במהירות מסוימת בערב יום כיפור.

שמעון לף: במוצאי יום כיפור מתקשר אלי הבן אדם, השליח, יש לי חבילה בשבילך.

שמעון לף: אמרתי לו, זה היה צריך להגיע בערב יום כיפור.

שמעון לף: הוא אומר לי, כן.

שמעון לף: אבל לא היה לי כוח להביא לך את זה.

שמעון לף: אמר לי אותו בן אדם בדואר שאטנר תעשה לי טובה, תתלונן.

שמעון לף: אני להתלונן לא אוהב אז לא עשיתי את זה.

שמעון לף: דואר רשום בביתר מגיע גם על פתק, לפעמים לא מגיע הפתק, ואז מגיעה הודעה שניה, ואז עד שאתה מגיע לקבל את הדואר הרשום, לפעמים זה עניין תשלומים שאתה צריך לקבל, ואז אתה מקבל ניתוקים או ריביות או דברים כאלה.

שמעון לף: דוגמה קטנה, בלבולים וטעויות בחלוקת הדואר.

שמעון לף: היום גמ"ח בירושלים בקרית צאנז יש תיבה כזאת שכל דואר שגוי מגיע לשם ויש מתנדב שמחלק את כל הדואר השגוי.

שמעון לף: גם בירושלים יש כאלה בעיות.

אורי מקלב: זה מעניין.

אורי מקלב: איך עובד הגמ"ח הזה?

שמעון לף: יש תיבה בבית כנסת.

שמעון לף: כל אחד שקיבל דואר שגוי שם אותו בתיבה הזאת.

שמעון לף: יש מישהו מתנדב שמכיר את השכונה הוא מחלק את הדואר הזה.

אורי מקלב: אתה מדבר על כזה דבר לדואר שגוי, בכמה מדובר?

אורי מקלב: עד כדי כך שפתחו גמ"ח לחלוקת דואר שגוי והוא עובר בכל ביתר?

שמעון לף: לא.

שמעון לף: זה בקרית צאנז בירושלים.

שמעון לף: אני אומר גם בירושלים יש את הבעיות האלה.

אורי מקלב: טוב אז זה עכשיו הזמן והעת של דואר ישראל לענות על הדברים.

הרצל בר-מג: שמי הרצל בר-מג.

הרצל בר-מג: אני ממלא מקום המנכ"ל.

הרצל בר-מג: אני רוצה קודם כל לומר שכל הדברים שנאמרו פה נפלו על אוזניים מאוד קשובות.

הרצל בר-מג: בסך הכול יש פה ציבור גדול וקול המון כקול שדי.

הרצל בר-מג: התפקיד שלנו זה לספק שירות לציבור בכל הארץ ואנחנו נמשיך לעשות את זה ונמשיך לשפר את השירות.

הרצל בר-מג: כפי שנאמר פה דואר ישראל הוא הבנק היחיד במדינה שמגיע 5 ימים בשבוע ללמעלה מ-1200 ישובים ומספק שירותים בנקאיים בסיסיים מבלי לגבות על כך עמלת דלפק בעוד שבבנקים המסחריים נגבית עמלה כזאת.

הרצל בר-מג: אני רוצה גם להזכיר לפני שאני נכנס לתשובות שאנחנו כדואר ישראל חייבים לממן את ההוצאות שלנו אך ורק מההכנסות שיש לנו.

הרצל בר-מג: מאז שהשוק נפתח לתחרות.

הרצל בר-מג: קודם אמרו שאנחנו מונופול.

הרצל בר-מג: אז ברוב העיסוקים שלנו אנחנו כבר מזמן לא מונופול.

הרצל בר-מג: אפילו לא לפי ההגדרה של ההגבלים העסקיים.

הרצל בר-מג: דהיינו, בחלק גדול מהעיסוקים שלנו אנחנו פחות מ-50% מהשוק כבר.

הרצל בר-מג: חלק מההכנסות האלה שעברו למתחרים היה בעצם המקור שבאמצעותו אנחנו מימנו את שירות החינם הזה שניתן בפריפריה.

הרצל בר-מג: זאת גם הסיבה שאנחנו מכניסים שירותים חדשים כדי ליצור מקור חדש להכנסות הללו שהיעוד שלהם הוא בעצם המשך ושיפור מתן השירותים בפריפריה.

הרצל בר-מג: עוד משפט לפני שאני עובר לתשובות עצמן.

הרצל בר-מג: צריך לזכור שחברת דואר ישראל שקמה לפני 3 שנים קמה בעצם על יסודותיה הרעועים של רשות הדואר.

הרצל בר-מג: רשות הדואר בשנים 2002 עד 2005 הפסידה מהונה במצטבר למעלה ממיליארד ומאה מיליון שקלים.

הרצל בר-מג: לפני המעבר לחברה היה צריך למצוא מקורות כדי לכסות את ההפסדים האלה ולאפשר לחברה להתחיל לעבוד על בסיס מאוזן.

הרצל בר-מג: אחד מהמקורות, לא כולם, חלק מממנה המדינה, אבל אחד מהמקורות היה הפחתה של כוח האדם של חברת דואר ישראל במהלך של 3 שנים שהסתיים בסוף 2008 ב-450 משרות.

דפנה כהן: כמה מתוכם דוורים?

הרצל בר-מג: בערך שליש מתוכם דוורים והשאר רובם עובדי מטה וגם כן מעט אשנבאים.

הרצל בר-מג: בשלוש שנים שלפני כן בגלל הגירעונות גם כן הופחתה מצבת האדם ב-300 משרות ובסך הכול אנחנו מדברים על הפחתה מצטברת של 750 משרות במהלך של 6 שנים.

הרצל בר-מג: ברור שהדבר אכן פגע באיכות השירות.

הרצל בר-מג: נוצרו באמת תורים.

הרצל בר-מג: אנחנו מודעים לכך.

הרצל בר-מג: אנחנו לא מטייחים את העניין.

הרצל בר-מג: חברת דואר ישראל מודדת את זמן ההמתנה בתור באופן אקראי ברוב היחידות שלה.

הרצל בר-מג: ואנחנו יודעים שבאמת המצב בחלק מהיחידות, אני מדגיש בחלק, הוא מצב לא ראוי, לא המצב שאנחנו רוצים שיהיה.

אורי מקלב: יש לכם אינדיקציה של זמנים?

הרצל בר-מג: כן.

הרצל בר-מג: כן.

הרצל בר-מג: יש לנו אינדיקציות של זמנים.

הרצל בר-מג: אני גם אומר.

הרצל בר-מג: מתחילת 2009 כיוון שסיימנו את המהלך של ההתייעלות שהתחייבנו עליו וכיוון שהיתה עדיין הפרוטה מצויה בקופה שלנו החלטנו להוסיף כוח אדם ולעשות סדרה די ארוכה של פעולות שהתפקיד שלה הוא להפחית בהדרגה את זמן ההמתנה בתור בעיקר בסניפים שבהם הזמן הוא ארוך במיוחד.

דפנה כהן: אתה יכול לתת מספרים?

הרצל בר-מג: אנחנו מתחילת השנה הוספנו 47 משרות של אשנבאים.

דפנה כהן: איפה?

דפנה כהן: בפריפריה או במרכז הארץ?

הרצל בר-מג: לאו דווקא.

הרצל בר-מג: זה לא חלוקה של פריפריה ומרכז.

הרצל בר-מג: זה חלוקה של סניפים שבהם זמן ההמתנה היה ארוך באופן מיוחד.

הרצל בר-מג: המטרה שלנו היא להגיע למצב שבו זמן ההמתנה הממוצע בסניפים הוא לכל היותר עשר דקות.

דפנה כהן: וכמה היו בפועל?

הרצל בר-מג: אני הולך להגיד את המספרים.

אורי מקלב: חשוב שתגיד לא רק בכותרות אלא גם במספרים.

אורי מקלב: אנשים מתמצאים בדברים האלה.

אורי מקלב: זה מעניין אותם.

הרצל בר-מג: במספרים.

הרצל בר-מג: אנחנו בשנת 2008 רק 65% מיחידות הדואר עמדו ביעד הזה.

הרצל בר-מג: כיום בבדיקה של הרבעון הראשון של 2009 אנחנו כבר ב-86%.

הרצל בר-מג: זה לא אומר שבסניפים האלה שנמדדו אין המתנות יוצאות דופן, לדוגמה בימי מע"מ אבל זה אומר שהממוצע שנמדד שם עומד בסטנדרט של 10 דקות אבל עדיין יש לנו 14% שזמן ההמתנה שם ארוך ויש לנו מדידות קיצוניות של לפעמים יותר משעה זמן המתנה.

הרצל בר-מג: אנחנו יודעים איפה הסניפים האלה נמצאים ואנחנו מטפלים בכך.

הרצל בר-מג: אתם בוודאי יודעים אנחנו הכנסנו שיטה חדשה של המתנה בתור עם מערכות ממוחשבות ועם ספסלים.

הרצל בר-מג: זה לא קיים עדיין בכל הסניפים.

הרצל בר-מג: אנחנו מכניסים את זה בהדרגה.

הרצל בר-מג: אבל בסניפים האלה המערכות הממוחשבות מתכננות היטב את החלוקה של הלקוחות לפי הפעילות שלהם לפי הדלפקים הפנויים ואנחנו רואים במפורש באופן מגמתי ומובהק שיפור.

הרצל בר-מג: נכון אנחנו עדיין רחוקים מהיעד שאנחנו הצבנו לעצמנו וממה שאנחנו חושבים ועדיין יש בעיות של תורים.

אורי מקלב: מה היעד?

הרצל בר-מג: אמרתי היעד להגיע במהלך של מספר שנים אנחנו רוצים להגיע למצב ש-95% מהסניפים זמן ההמתנה שלהם הוא עד 10 דקות בממוצע.

דפנה כהן: אותם סקרים שעשיתם הם סקרים אקראיים או שאתם מודעים לכל הישובים?

הרצל בר-מג: אנחנו מודעים לכל הישובים.

הרצל בר-מג: האקראיות היא בימים אבל אנחנו פוקדים את כל יחידות הדואר שלנו באופן שיטתי.

אורי מקלב: אנחנו בסד של זמן.

הרצל בר-מג: אני אתחיל לגבי הנושאים הספציפיים שהועלו כאן.

הרצל בר-מג: קודם כל לגבי היחס של פריפריה למרכז.

הרצל בר-מג: הנתונים שלנו הם קצת שונים.

הרצל בר-מג: אני אומר את זה בעדינות.

הרצל בר-מג: מספר בתי האב לדלפק בפריפריה הוא הרבה יותר קטן, דהיינו השירות הוא הרבה יותר טוב מאשר במרכז הארץ.

הרצל בר-מג: אני יכול לתת לדוגמה, כיוון שחשבנו שהדיון הוא על יהודה ושומרון אז הכנו נתונים לגבי יהודה ושומרון.

הרצל בר-מג: ביהודה ושומרון מספר בתי האב לדלפק ליחידת דואר הוא פחות ממחצית ממספר בתי האב לדלפק בשאר הארץ בתחומי הקו הירוק.

אורי מקלב: אלה הנתונים של מספר תושבים אבל מה הם הנתונים של מרחק?

אורי מקלב: מה הנתונים שהם לא מחוברים לשאר המקומות?

אורי מקלב: אורי הגעת בדיוק לנתונים שהם מעניינים.

אורי מקלב: בטענה אומר הרצל שביהודה ושומרון הנתונים שלהם מראים שהשירות שניתן בסניפי הדואר הוא יותר טוב מאשר השירות הניתן במרכזי הערים פר נפש לסניף דואר.

אורי מקלב: זה נכון.

אורי אריאל: כמה פעמים מעלה האדומים בסניף שלכם ברוך השם מחכים האנשים עומדים בתור, בינתיים הם קונים בחנויות שמה שנמצאות שמה.

הרצל בר-מג: אתה צודק וב-16 בחודש תבוא לשם ותראה יחידת דואר חדשה נוספת.

דפנה כהן: אתם מתכוונים לפתוח יחידות נוספות למעט מעלה האדומים?

הרצל בר-מג: ביהודה ושומרון לא.

דפנה כהן: לא רק ביהודה ושומרון.

הרצל בר-מג: בכלל הארץ כן.

הרצל בר-מג: ולמרות הקשיים המימוניים שאני תיארתי קודם מאז שקמה חברת דואר ישראל מספר היחידות גדל בה, לא קטן.

דפנה כהן: אנחנו רואים אחרת.

דפנה כהן: שמ-2005 יחידות הדואר רק הולכות ופוחתות.

הרצל בר-מג: לא.

הרצל בר-מג: זה פשוט לא נכון עובדתית.

דפנה כהן: זה על סמך פרסומים שלכם.

הרצל בר-מג: אני לא מכיר פרסומים כאלה.

דפנה כהן: אני אראה לך.

הרצל בר-מג: על עובדות לא נתווכח.

הרצל בר-מג: נתווכח על דעות.

הרצל בר-מג: עובדות נבדוק אותם אחר כך.

אורי מקלב: הרצל אתה אומר שמקבלים סניף דואר על כך וכך תושבים, אבל כמה שעות הוא פתוח?

אורי מקלב: אתה אומר שדואר נע זה חלק מהסניף.

הרצל בר-מג: לא.

הרצל בר-מג: לא. לא.

הרצל בר-מג: אני לא מדבר כרגע על דואר נע.

הרצל בר-מג: אני מדבר כרגע על סניפים.

הרצל בר-מג: עכשיו לגבי דואר נע, בדואר נע נכון אנחנו יזמנו מתן של שירותים בנקאיים מקוונים במהלך תקופה מסוף 2007 עד מאי 2009.

הרצל בר-מג: השירותים המקוונים האלה סבלו כמו ששייקה תיאר פה קודם מקשיים מאוד רבים בגלל תשתית סלולרית לא מספיק מפותחת במקומות האלה והעברת כספים באמצעות תשתית סלולרית שיכולה להוביל אותך למספר אחר היא מאוד בעייתית מבחינת בקרת כספים.

הרצל בר-מג: נאלצנו להפסיק את זה במאי 2009.

הרצל בר-מג: עכשיו אני רוצה לומר פה, גם במהלך השנתיים האלה, ב-14 קווי הדואר הנע אלה ששירתו בממוצע כ-20 או 25 ישובים לקו דואר נע, מספר הפעולות שבוצע בכל 2008 בכל 14 הקווים האלה, שזה כפול 25 ישובים עמד על 189 פעולות.

הרצל בר-מג: בשומרון לדוגמה קו דואר נע שומרון שמשרת כ-20 ישובים היו בכל 2008, 12 פעולות בנקאיות מקוונות.

הרצל בר-מג: זאת אומרת פעולה אחת לחודש לקו שלם.

הרצל בר-מג: זאת אומרת אחד חלקי 12 לישוב.

הרצל בר-מג: בהחלט ייתכן שזה נבע מכך שהיו תקלות ברשת הסלולרית אבל לנו אין שליטה על הרשת הסלולרית.

הרצל בר-מג: עכשיו אני רוצה לומר גם משהו כללי למה שאמרו פה לגבי דואר נע.

הרצל בר-מג: אנחנו נעשה כל מאמץ לתת בקווי דואר נע את מקסימום השירותים, גם השירותים שנפסקו בשל הפסקת השירותים המקוונים, חלק מהם, אנחנו נמצא דרך ואנחנו ניתן אותם, בין בדרך זו ובין בדרך אחרת.

הרצל בר-מג: מן הגורן ומן היקב אנחנו נמצא את הדרכים ואנחנו ניתן את השירות.

הרצל בר-מג: אנחנו לא נוותר על זה.

הרצל בר-מג: במקומות שבהם עדיין, לדוגמה בקריית יערים אין מחשב בקו הדואר הנע.

בתיה רויטבור: איך יש דבר כזה בכלל?

בתיה רויטבור: איך זה?

הרצל בר-מג: במקומות שאין מחשב בקו דואר נע אנחנו מקווים עד סוף השנה להתקין מחשבים בקווי דואר נע.

אורי אריאל: אני רוצה לחזור על בקשתי.

אורי אריאל: שמענו את ההודעה והיא הודעה חשובה.

אורי אריאל: האם תוכלו להעביר אותה לתוכנית עבודה.

אורי אריאל: להגיד בקו הזה נוסיף כך וכך עד תאריך מסוים.

אורי אריאל: תנו לנו בבקשה תוכנית.

אורי אריאל: תגידו, תבחנו.

אורי אריאל: לא ברגע זה.

אורי אריאל: תלכו, תשבו ביחד, תגידו אנחנו בקרית יערים נכניס מחשב כזה וכזה.

אורי אריאל: תחילת השירות 1.9.

הרצל בר-מג: מקובל ונעשה.

אורי מקלב: גם בנושאים של דואר נע וגם בנושאים של פתיחת סניפים נוספים.

אורי אריאל: הכול.

אורי אריאל: בכל התחומים.

אורי מקלב: אנחנו נקיים ישיבת המשך.

אורי מקלב: אנחנו נקיים מעקב פה אחרי הדברים.

אורי מקלב: אנחנו נקבע לוחות זמנים.

אורי מקלב: אני רוצה לאפשר להם לתת את הדיווח.

אורי מקלב: יש להם כמה דוברים.

הרצל בר-מג: דואר רשום וקו דואר נע ניתן לקבל בכל מקום בלי שום הגבלה בין אם זה מזומן ובין אם זה בצ'ק.

הרצל בר-מג: אם יש בעיה במקום מסוים נבדוק ונתקן.

הרצל בר-מג: דואר רשום זה חלק אינטגראלי של השירותים של דואר נע.

ג'ניפר הול: אין לנו אפילו מאזניים לשקול את דברי הדואר.

הרצל בר-מג: חברת הכנסת סולודקין דיברה על כללים של עבודה במצב חירום.

הרצל בר-מג: יש לנו כללים מאוד ברורים של עבודה במצב חירום.

הרצל בר-מג: לאחרונה הם נבחנו פעמיים, פעם אחת בעופרת יצוקה ופעם קודמת במלחמת לבנון השנייה.

הרצל בר-מג: גם פה בכנסת קיבל דואר ישראל שבחים רבים על כך, על תפקוד מלא כמעט לחלוטין בשעת חירום כאילו שמדובר בשירותים מצילי חיים.

הרצל בר-מג: אפשר לבדוק את הדברים האלה עם הגופים שביקרו אותנו, לרבות מבקר המדינה.

הרצל בר-מג: בעניין הזה אנחנו מרגישים מאוד בסדר.

הרצל בר-מג: אני אעבור לגבי הישובים.

הרצל בר-מג: לגבי ביתר.

הרצל בר-מג: בביתר כפי שנאמר פתחנו יחידת דואר נוספת ב-1 ביוני.

הרצל בר-מג: בסך הכול אנחנו נפעיל, זה רק כמה ימים שזה נפתח, אנחנו נפעיל בביתר 5 דלפקים.

הרצל בר-מג: 2 דלפקים בסניף הקודם ו-3 דלפקים יעבדו בסוכנות החדשה והפרופורציה תהיה בערך 1200 בתי אב לדלפק, שהיא פרופורציה יותר טובה מזאת של ירושלים.

הרצל בר-מג: בירושלים היחס הוא 1400 בתי אב לדלפק.

הרצל בר-מג: יש ברישיון של חברת דואר ישראל נקבעו תקנים לעניין הזה אבל התקנים נוגעים לישובים ולשכונות חדשים וחדשות.

הרצל בר-מג: כי אפשר היה לקבוע תקן שהולך אחורנית כי אז לחברה לא היה שום אמצעי פשוט לשלם.

אורי אריאל: מה שאתה אומר על ביתר, זה בתקן?

אורי אריאל: זה יותר טוב מהתקן?

הרצל בר-מג: מה שאני אומר על ביתר זה יותר טוב מהתקן.

אורי מקלב: איך אתם עושים את זה?

אורי מקלב: לפי בתי אב?

אורי מקלב: לפי נפשות?

הרצל בר-מג: אני לא רוצה להיכנס פה.

הרצל בר-מג: זה די מסובך.

הרצל בר-מג: אבל הכלל מדבר על 1500 בתי אב.

שלומית אבינח: יחסית לעולם זה מספר גבוה.

הרצל בר-מג: יחסית לעולם אנחנו מספר גבוה, נכון.

הרצל בר-מג: אני רוצה אבל להזכיר שבעולם כאשר פתחו את השוק לתחרות מספר הסניפים שנסגר היה גדול מאוד, לפעמים היו מדינות שנסגרו בהם 20% או 25% מהסניפים.

הרצל בר-מג: התעריפים של הדואר גדלו פי שניים ריאלית.

הרצל בר-מג: במדינת ישראל למרות הפתיחה של השוק לתחרות מספר הסניפים גדל, התעריפים באמת עלו אבל לא בשיעור שבו הם עלו בעולם.

אורי מקלב: התעריפים בשנים האחרונות הכפילו את עצמם.

אורי מקלב: דואר חבילות.

הרצל בר-מג: נכון, דואר חבילות שהוא בתחרות מלאה התעריפים היו הרבה מתחת לעלויות, התעריפים האלה עלו.

הרצל בר-מג: אגב התעריפים של הדואר לא נקבעים על ידי חברת דואר ישראל.

הרצל בר-מג: התעריפים של הדואר הומלצו על ידי ועדה ציבורית שמינו שר התקשורת ושר האוצר, ועדת שגיא, והשרים אימצו את ההמלצות של הוועדה הזאת, וחברת דואר ישראל מאוד לא אהבה את ההמלצות האלה אבל היא פועלת לפי התעריפים האלה שנקבעו על ידי שר האוצר ושר התקשורת.

אורי אריאל: תראה, החברה החרדית, ביתר פה, קריית יערים פה.

אורי אריאל: יש איזו הטעיה תמיד כי אומרים בתי אב.

אורי אריאל: בתי אב אצלנו זה נניח 4 ילדים או 5 ילדים.

אורי אריאל: נניח אצל אחרים זה שניים.

אורי אריאל: הממוצע הארצי הוא 2.76 ילדים.

אורי אריאל: אצלם בגמר שבוע בביתר יש כיתה חדשה לבית ספר.

אורי אריאל: אתה מבין?

הרצל בר-מג: כן ירבו.

הרצל בר-מג: אני רוצה להסביר.

הרצל בר-מג: למה אני אומר בתי אב כי הצריכה של דואר היא פונקציה של בתי אב ובתי עסק.

אורי מקלב: יש 6000 בתי אב בביתר.

אורי מקלב: זה ארבע סניפים לפי 1500.

שלומית אבינח: זה האופטימאלי.

הרצל בר-מג: בביתר עכשיו יהיו 5 דלפקים.

אורי מקלב: אנחנו מדברים על 6000 בתי אב שהיו כמה זמן?

אורי מקלב: 18 שנה.

אורי מקלב: היו עם סניף דואר אחד.

אורי מקלב: אנחנו לא יכולים עכשיו לדבר על 5 דלפקים.

אורי מקלב: אנחנו יודעים מה הגידול שיש.

אורי מקלב: אם לא יפריעו לנו מבחינה פוליטית לפתח את כל המקומות האלו.

אורי אריאל: אתה לא רוצה שניכנס לזה עכשיו.

אורי מקלב: לא.

אורי מקלב: ממש לא.

הרצל בר-מג: עכשיו לגבי כל המקרים שבהם נתנו שירות למקומות שאין.

הרצל בר-מג: אז קודם כל אני מתנצל על כך.

הרצל בר-מג: זה מאוד לא בסדר.

הרצל בר-מג: במקומות שבהם קיבלנו תלונות על כך החזרנו מיד את הכסף.

הרצל בר-מג: רבותיי, פונים אלינו לקוחות ואנחנו מחזירים את הכסף.

שלומית אבינח: איך פונים?

הרצל בר-מג: איך פונים, זה תלוי ביחידה בארץ.

שלומית אבינח: אין מישהו ארצי?

שלומית אבינח: נציב פניות ציבור בדואר?

הרצל בר-מג: לא.

הרצל בר-מג: אבל לא פונים לנציב פניות ציבור.

הרצל בר-מג: יש לנו למעלה מ-700 יחידות דואר נייחות ונעות.

הרצל בר-מג: אבל אפשר לחייג ל-171 ולקבל שם לאן לפנות.

שלומית אבינח: אתה יודע כמה זמן ממתינים ב-171?

אורי מקלב: אין לכם נציב תלונות הציבור?

הרצל בר-מג: יש אבל הוא לא מטפל בפניות הספציפיות.

אורי מקלב: הוא יעביר את זה הלאה.

אורי מקלב: אבל צריך להיות נציב תלונות ציבור.

הרצל בר-מג: יש לנו 4 מרחבים.

הרצל בר-מג: אגב, הפנייה הכי טובה היא לאותו בית דואר שבו ניתן השירות.

אורי מקלב: אבל אם יש לך תלונה על סניף הדואר.

אורי מקלב: התושב רוצה לייעל, הוא רוצה לפנות, הוא רוצה לקבל מידע.

אורי מקלב: הוא צריך כתובת אחת.

אורי מקלב: כמו כל חברה יש איזה נציב תלונות ציבור.

הרצל בר-מג: אז יש שתי אפשרויות.

הרצל בר-מג: או באמצעות אתר האינטרנט שלנו אפשר לפנות או באמצעות 171.

אורי מקלב: אנחנו חושבים שכדאי היה שתהיה איזו כתובת ששמה אפשר לפנות אליו.

אורי מקלב: זה דבר מאוד חשוב ויעיל ויכול גם מבחינת

אורי מקלב: כם לרכז את כל התלונות וגם לקבל את התשובות בהתאם.

אורי מקלב: שיהיה מישהו אחד שהוא מרכז את זה באופן מקצועי וגם מעביר את זה ליחידות השונות.

אורי מקלב: אנחנו נמשיך.

הרצל בר-מג: נדבר על זה.

הרצל בר-מג: אנחנו משרתים 7 מיליון איש.

הרצל בר-מג: יש לנו בשנה למעלה מ-60 אלף פניות.

הרצל בר-מג: עכשיו זה נכון שלא כל השירותים שלנו ניתנים בכל הארץ.

הרצל בר-מג: שירות דואר שליחים הוא שירות שנתון בתחרות מלאה.

הרצל בר-מג: דואר שליחים של חברת דואר ישראל מהווה פחות מ-20% נתח השוק שלו הוא פחות מ-20%.

הרצל בר-מג: הוא חייב לשאת את עצמו מבחינה כלכלית.

הרצל בר-מג: זה לא שירות בסיסי.

הרצל בר-מג: זה שירות שאנחנו נותנים אותו מעבר לשירותים הבסיסיים שלנו ולכן אנחנו לא יכולים לתת את השירות הזה במקום שאין בו כדאיות כלכלית.

הרצל בר-מג: רשמתי לפניי, אני אבדוק לגבי ביתר עילית.

הרצל בר-מג: אנחנו מעסיקים 7000 עובדים ולפעמים קורות טעויות.

הרצל בר-מג: צריך לזכור אנחנו מעבירים יותר מ-3 מיליון דברי דואר ביממה ואנחנו מעבירים בשנה קרוב למאתיים מיליארד שקלים.

הרצל בר-מג: אלה לא סדרי גודל שאפשר לעבוד בהם באפס תקלות.

הרצל בר-מג: לגבי הטענה של תאים שהם בגובה לא מתאים או במיקום לא מתאים.

הרצל בר-מג: קודם כל לגבי גובה לא מתאים.

הרצל בר-מג: אנחנו נשמח לקבל פניות בעניין הזה ולהתאים את הגובה.

הרצל בר-מג: אני חושב שזה סביר לחלוטין, ובמקומות שאנחנו מקבלים פניות כאלה אנחנו עושים את זה.

אורי מקלב: קריאת ביניים, אתם צריכים לפרסם שאנשים שיש להם בעיה של נגישות, נכים, אמורים לקבל תא נמוך מעבר לנגישות כמו שאמרנו שתאי החלוקה האלה לא נגישים, הם צריכים להגיע דרך מדרגות אליהם.

אורי מקלב: זה דבר בסיסי.

הרצל בר-מג: בהחלט כן.

הרצל בר-מג: לגבי המיקום של מרכזי החלוקה.

הרצל בר-מג: המיקום נקבע על ידי המועצה המקומית.

הרצל בר-מג: אם המועצה המקומית רוצה שאנחנו נשנה את המיקום שלהם אנחנו בשמחה נעשה את זה.

הרצל בר-מג: כי המועצה המקומית צריכה להקצות לנו מקום ולהגיד לנו פה תציבו את מרכזי החלוקה.

הרצל בר-מג: איפה שהיא אומרת לנו שם אנחנו מציבים את מרכז החלוקה.

הרצל בר-מג: לגבי אוטומטים.

הרצל בר-מג: חברת דואר ישראל משתמשת באוטומטים היום ומאפשרת לציבור לקבל שירותים באמצעות אוטומטים.

הרצל בר-מג: אבל לא כל דבר אנחנו יכולים לעשות באמצעות אוטומטים.

הרצל בר-מג: מאוד היינו שמחים לתת שירות של מסירת דואר רשום באמצעות אוטומט כדי להקל על הציבור.

הרצל בר-מג: יש בעיה משפטית לא פשוטה עם העניין של החתימה, ואני מאוד מקווה שאנחנו נצליח לפתור אותה כי זה מעניינו להעניק שירותים כאלה.

הרצל בר-מג: עכשיו, שירותים של העברת דואר או הגשת דואר למשלוח באמצעות אוטומטים זה דבר שאנחנו מתכננים אותו.

הרצל בר-מג: אנחנו מתכננים בקרוב להכניס כמה אוטומטים כאלה לניסוי ואם זה יפעל יפה אז אנחנו נרחיב את זה.

אורי מקלב: היכן המקומות שאתם תעשו את הניסוי?

הרצל בר-מג: אני עוד לא יודע מה הם המקומות.

הרצל בר-מג: אנחנו יצאנו עכשיו במכרז.

הרצל בר-מג: כמובן נשים את זה בהתחלה במקומות שבהם אנחנו חושבים שיש את הביקוש הכי גדול.

אורי מקלב: כל הדברים שאתה אומר, אנחנו מתכוננים, הפרוש הוא עד סוף השנה הזאת?

הרצל בר-מג: אני מניח שהאוטומטים ייקחו קצת יותר זמן כי זה עניין של מכרז.

הרצל בר-מג: לכל דבר יש לוח זמנים אחר.

הרצל בר-מג: לא בכולם אני גם יכול לתת לוח זמנים.

אורי מקלב: אתה יודע שאנחנו ישבנו לפני כמעט שנה ודיברנו על פתיחת עוד סניף, וכבר יצא מכרז, על סניף נוסף.

אורי מקלב: זה היה בישיבה של ועדת הכלכלה בשכונת רמות.

אורי מקלב: כבר 10 חודשים עברו ושום דבר לא קרה.

הרצל בר-מג: זה נכון.

אורי מקלב: זאת אומרת חוץ מהדואר אני רוצה שהזמן שאתה אומר עוד מעט ואמור להיות, באיזה פרקי זמן?

הרצל בר-מג: זה נכון.

הרצל בר-מג: אתה צודק אבל אתם חייבים להבין שלפתוח סניף זה לגמרי בשליטתנו.

הרצל בר-מג: בהרבה מאוד מקומות אנחנו צריכים לאתר נכס ואנחנו צריכים לקבל היתרים שונים.

הרצל בר-מג: אנחנו לא תמיד מצליחים לעשות את זה בפרק זמן סביר.

הרצל בר-מג: זה לפעמים לוקח שנים.

הרצל בר-מג: באמת ברמות אנחנו מחפשים נכס ואנחנו רוצים לפתוח שם עוד יחידה באמת בכל מאודנו.

הרצל בר-מג: אגב במקומות שאנחנו מקבלים סיוע מהמועצה המקומית הדברים בסוף קורים או קורים מהר אפילו.

אורי מקלב: ברמות היה סניף נוסף.

אורי מקלב: והזכיין הפסיקו לו את הזכיינות שלו רק בגלל שבחשבון שבין רשות הדואר לבין הזכיין יצא שאולי יש גירעון של 700 או 800 שקל לחודש עד אלף שקל לחודש מהסניף הזה.

אורי מקלב: וזה הביא לסגירה למקום שכבר היה מאושר, מקום שהיה טוב.

אורי מקלב: אני אומר את הדברים האלה לא כביקורת אבל הדברים האלה צריכים ללמד אותנו מהעבר, לשמר ולהחזיק סניפים שקיימים והחשיבות שיש לכל סניף דואר וכמה זמן לוקח כשרוצים לפתוח סניף חדש.

הרצל בר-מג: אני רוצה להסביר בעניין הזה.

הרצל בר-מג: זה עונה גם על השאלה שנשאלה פה למה אנחנו לא פותחים סניף ברמת בית שמש.

הרצל בר-מג: רבותיי חברת דואר ישראל מוגבלת במספר המועסקים שלה.

הרצל בר-מג: היא לא יכולה להעסיק כמה עובדים שהיא רוצה.

הרצל בר-מג: הרבה יותר קל לנו להפעיל סוכנות באמצעות זכיין ואני בעניין הזה רוצה להבהיר.

הרצל בר-מג: סוכנות דואר אמורה לתת אותו שירות שנותן סניף.

הרצל בר-מג: אין הבדלים ביניהם.

הרצל בר-מג: יש הבדלים בין סניפים שונים ובין סוכנויות שונות בשירותי הרשות, לא בשירותי החובה.

הרצל בר-מג: לדוגמה אני לא חייב לתת בכל מקום שירותי מט"ח.

הרצל בר-מג: אבל את השירותים הבסיסיים אנחנו נותנים בכל היחידות.

הרצל בר-מג: אגב, יש חלק מהסוכנויות שנותן שרותי רשות לא רק שירותי חובה.

הרצל בר-מג: אבל זה לא נעשה על פי אבחנה של סוכנות או סניף.

הרצל בר-מג: אם במודיעין עילית אמרו שיש איזשהן בעיות של השעות או הוראות קבע אנחנו נבדוק את זה.

הרצל בר-מג: לא אמור להיות הבדל בין סוכנות לסניף בעניין הזה.

הרצל בר-מג: למה אנחנו הולכים לסוכנויות?

הרצל בר-מג: הסברתי, אנחנו לא יכולים פשוט להגדיל את מצבת כוח האדם שלנו.

שמואל גרינברג: אבל במקרה כמו בית שמש שארבע פעמים יצאו למכרז ולא נמצא האדם המתאים להפעיל סוכנות, אין, לא התמודדו.

שמואל גרינברג: במקרה זה זה מקרה חריג.

שמואל גרינברג: זה בדיוק הנישה החריגה שפה אתם צריכים להתערב ולתת את המענה.

הרצל בר-מג: לגבי בית שמש אתה צודק.

הרצל בר-מג: אנחנו נמצא איזשהו פתרון.

הרצל בר-מג: אני לא בטוח שזה יהיה באמצעות סניף.

הרצל בר-מג: יכול להיות שניתן איזשהו תמריץ אחר.

הרצל בר-מג: אבל נמצא פתרון.

הרצל בר-מג: אתה צודק.

הרצל בר-מג: אנחנו צריכים לפתוח שם יחידת דואר.

הרצל בר-מג: ואנחנו מתאמצים.

הרצל בר-מג: אתה יודע שאנחנו עושים מאמצים לפתוח שם יחידת דואר.

הרצל בר-מג: אני לא מתחמק.

אורי מקלב: השאלה היא לוח הזמנים.

הרצל בר-מג: אני לא יכול לומר.

הרצל בר-מג: אני יכול להתחייב לפרסם מכרז.

שמואל גרינברג: לא.

שמואל גרינברג: לא.

שמואל גרינברג: אנחנו לא מדברים על מכרז עכשיו.

שמואל גרינברג: אנחנו מדברים על משהו אחר.

הרצל בר-מג: אנחנו נמצא פתרון אחר.

הרצל בר-מג: אני לא יודע.

הרצל בר-מג: אבל רק עכשיו פרסמנו את המכרז.

הרצל בר-מג: זה לא דבר שאני יכול לומר.

אורי מקלב: פורסם המכרז הרביעי.

אורי מקלב: מכיוון שזה לא הולך אומרת נציגות בית שמש אתם אומרים שצריך לשנות את השיטה.

אורי מקלב: ללכת על בונוסים אחרים.

אורי מקלב: על שיטה אחרת שכן אנשים יהיו מוכנים להתמודד.

אורי מקלב: עכשיו את הדואר של טלז סטון אנחנו נעביר לשמה.

בתיה רויטבור: דואר נע צריך פתרון לכל הבעיות.

בתיה רויטבור: שישדרגו אותו כמו שצריך.

בתיה רויטבור: לדעתי זה הכי טוב דואר נע לכל מקום כמעט.

אורי מקלב: אבל בתיה אנחנו מדברים פה על עיר של מאה אלף תושבים.

אורי מקלב: וברמת בית שמש שם יש 20 אלף תושבים.

אורי מקלב: אנחנו צריכים בפרק זמן קצר, תוך חודש ימים אתם צריכים לשבת עם ההצעה שלכם, להביא את ההצעה.

אורי מקלב: אני לא אומר שתוך חודש אתם כבר חייבים לפתוח את הסניף.

אורי מקלב: אבל תוך חודש אנחנו נרצה גם לעקוב, שיהיה שינוי בשיטה, והדרך שבה אתם רוצים לשנות את השיטה כדי שכן תוכלו לפתוח את סניף הדואר.

הרצל בר-מג: אני לא מכיר את הפרטים הספציפיים.

הרצל בר-מג: קשה לי להתחייב על פרק זמן.

הרצל בר-מג: יכול להיות, אני זורק את זה סתם, אני לא בדקתי אבל יכול להיות שהפתרון הוא שאנחנו נשכור שם מבנה ונעמיד אותו לרשות הסוכן.

הרצל בר-מג: אינני יודע.

הרצל בר-מג: אני רק עכשיו שומע על זה.

אורי מקלב: אבל תוך 30 יום.

אורי מקלב: אנחנו נקיים עוד ישיבה ואנחנו ניתן את הפתרונות מה שאתם מציעים.

אורי מקלב: אני לא אומר ביצוע, אבל מה אתם מציעים.

אורי מקלב: תוכנית.

אורי מקלב: מה לעשות כן אפשר למצוא תוך חודש.

אורי מקלב: הציבור רוצה לשמוע את זה.

אורי מקלב: ב-30 יום אפשר להביא תוכנית.

הרצל בר-מג: אני מצטער, אני לא חושב שאני יכול להתחייב.

הרצל בר-מג: במקומות שבהם אני לא מכיר את הפרטים אני מעדיף לא להתחייב כי אני לא רוצה להתחייב על דברים שאני לא אוכל לעמוד בהם.

אורי מקלב: אנחנו מדברים שתוך 30 יום יהיו תשובות.

אורי מקלב: אם תהיה תשובה שלא יכולים זו גם תשובה.

אורי מקלב: אבל אנחנו רוצים תוך 30 יום לדעת מה התוכנית שרוצים להפעיל בתוך בית שמש.

אורי מקלב: תתייחס על הרכבים שעליהם דיברו כאן הרבה.

אורי מקלב: חותמת עצמאית למודיעין עילית.

אורי מקלב: היא בכל אופן עיר של 45 אלף תושבים.

הרצל בר-מג: אני באמת הייתי מבקש שיניחו לנו לטפל בתהליכים של האיך.

הרצל בר-מג: על המה אני מוכן לדבר אבל לא על האיך.

הרצל בר-מג: אני רוצה לתת לך פה דוגמה.

הרצל בר-מג: אתה יודע שהדואר של פדקס מכל העולם מגיע כל לילה למרכז אחד בממפיס בארצות הברית ומשם הוא מופץ לכל העולם.

הרצל בר-מג: גם מכתב שנשלח מהשדרה החמישית בניו יורק לבניין סמוך מגיע לממפיס ומשם הוא מופץ לכל העולם.

הרצל בר-מג: זה לא אמור לעכב את הדואר.

הרצל בר-מג: אין שום משמעות לחותמת של מודיעין או לחותמת של תל אביב.

הרצל בר-מג: יש דואר שיוצא מירושלים והוא מוחתם רק בתל אביב.

הרצל בר-מג: זה לא קשור.

הרצל בר-מג: תניחו לנו בבקשה את התהליכים התפעוליים.

הרצל בר-מג: זה גם מסובך מדי לדון בזה כרגע פה.

הרצל בר-מג: מה שאנחנו חייבים לתת זה לתת את השירות ולתת אותו בזמן ואת זה אנחנו נעשה.

אורי מקלב: למה אתם רוצים להגיע?

אורי מקלב: כמה זמן צריך להגיע מכתב בתוך מודיעין?

הרצל בר-מג: זה לא נתון לשיקולנו בכלל.

הרצל בר-מג: זה נקבע ברישיון שלנו.

הרצל בר-מג: הרישיון הכללי שלנו קובע תקן, הוא קובע שאנחנו צריכים להעביר 87% מדברי הדואר תוך שני ימי עבודה ונכון לבדיקות שלנו ברבעון הראשון של 2009 אנחנו עומדים בזה.

הרצל בר-מג: אנחנו בודקים רשימות של ישובים שהם משתנות.

הרצל בר-מג: הישובים הם לא אקראיים אבל הבדיקה היא מדגמית אקראית.

אורי מקלב: יהודה ושומרון.

הרצל בר-מג: רבותיי, מעקב אחרי 3 מיליון מכתבים בלילה ייקר את הבול פי 5.

הרצל בר-מג: אני מתחייב לבדוק את העניין של מודיעין עילית.

אורי מקלב: מה שחשוב לנו זה מבחן התוצאה בתוך כמה זמן זה מגיע.

אורי מקלב: לאן הוא נסע ולאן הוא מטייל אנחנו לא רוצים להתערב בעניין הזה.

אורי מקלב: זו שיטה של חלוקה שלהם.

אורי מקלב: אוסם היום פתחו איזה מרכז חלוקה ענק בשוהם של כל בתי החרושת, כולם מגיעים לשם ומשם זה יוצא לכל הארץ.

אורי מקלב: אבל מבחן התוצאה הוא מה שחשוב.

אורי מקלב: הרצל לפני שאתה עובר לנושא הבא שזה יהודה ושומרון זמני החלוקה בארץ, האם יש היום מקומות ישוב בארץ שמחלקים דואר רק פעם בארבעה ימים?

הרצל בר-מג: לא אמור להיות כזה דבר.

הרצל בר-מג: ואין דבר כזה שידוע לנו.

הרצל בר-מג: וברגע שאנחנו מקבלים תלונה על כך אנחנו מיד בודקים ומתקנים.

אורי מקלב: אנחנו קיבלנו תלונה של תושב גדרה שאומר שמחלקים דואר פעם בשבוע.

הרצל בר-מג: אני מוכן לבדוק באופן ספציפי.

אורי מקלב: אני אמרתי זה לא יכול להיות.

הרצל בר-מג: רבותיי, אנחנו מדי יום מוציאים יותר מאלפיים דוורים ומחלקי דואר והם אמורים לחלק את הדואר מדי יום ביומו.

הרצל בר-מג: אנחנו מקבלים מהשטח דיווחים מדי יום ביומו כמה אזורים לא חולקו.

הרצל בר-מג: מדובר על פחות מאחוז אחד.

אורי מקלב: מדובר על השיטה.

אורי מקלב: במובנה.

אורי מקלב: פעם בשבוע זה הסטנדרט.

הרצל בר-מג: זה לא בסדר.

הרצל בר-מג: אם יש מקום כזה הוא מנוגד לתקן, מנוגד לכללים שלנו.

הרצל בר-מג: צריך לדווח לנו כדי שנטפל בזה.

אורי הולצמן: מערכת הבקרה שלכם לא עובדת.

הרצל בר-מג: לגבי ביתר עילית אני רוצה לומר משהו.

הרצל בר-מג: כיוון שאני בדקתי את זה לפני שבאתי הנה ונשבעו בנקיטת חפץ אלה שבדקו שהחלוקה יומיומית אז אני אגיד לכם מה אני מציע.

הרצל בר-מג: אנחנו מהמטה בלי בכלל ידיעה של אנשי השטח נשלח מכתבים לניסיון ונראה אם זה מגיע.

הרצל בר-מג: בסדר?

הרצל בר-מג: לגבי יהודה ושומרון כמה דברים.

הרצל בר-מג: קודם כל לגבי כלי הרכב.

הרצל בר-מג: אכן ביהודה ושומרון אנחנו מפעילים כלי רכב ממוגנים.

הרצל בר-מג: המיגון הזה גורם להם לבלאי מאוד גבוה ולשחיקה מאוד מהירה.

הרצל בר-מג: המיגון הזה יש לו גם עוד בעיה.

הרצל בר-מג: בעיית הייצור, בעיית המכרזים, הייצור, והעמידה במפרטים.

הרצל בר-מג: אני מאוד מקווה שעלינו סוף סוף על דרך המלך.

הרצל בר-מג: אנחנו יצאנו עם מכרז חדש אחרי שמכרז קודם שלנו לא עלה יפה ואנחנו מקווים לפי התוכנית, הנה פה כן יש לוח זמנים, אנחנו מקווים על פי התוכנית לקבל את המכונית הראשונה שתחליף את סדרת המכוניות האלה בדואר נע ביהודה ושומרון בינואר 2010.

הרצל בר-מג: מדי חודש אנחנו נקבל לפי התוכנית מכונית אחת כזאת.

הרצל בר-מג: אני מקווה שבמהלך 2010 כל הצי הזה של כלי הרכב הממוגנים יהפוך להיות לצי חדש ושהתקלות האלה תפחתנה.

הרצל בר-מג: לגבי השירותים, אמרתי קודם, חבר הכנסת אוריאל הייתי בחוץ, אנחנו נמצא דרכים לתת את השירותים האלה.

הרצל בר-מג: בין כך ובין כך גם אם זה לא מקוון אבל נמצא דרכים לתת את השירותים.

הרצל בר-מג: גם זה אני מוכן לומר שאנחנו נעשה את זה עד סוף השנה.

הרצל בר-מג: אני מאוד מקווה שלפני כן.

הרצל בר-מג: לגבי דואר רשום, התחייבתי שדואר רשום ודואר נע יינתן בכל קווי הדואר הנע.

הרצל בר-מג: אין מצב שהוא לא ניתן בקווי דואר נע.

הרצל בר-מג: לגבי תאי חלוקה ישנים, אנחנו בהחלט מוכנים לעזור ולהחליף.

הרצל בר-מג: מבנים לא.

הרצל בר-מג: תאי חלוקה כן.

הרצל בר-מג: מה עוד היה לנו?

הרצל בר-מג: שאלה כאובה מבחינתי.

הרצל בר-מג: הדוורים שלנו עובדים במהלך כל השנה, חורף, קיץ, בתנאי אקלים לא פשוטים.

הרצל בר-מג: דוור שלנו עובר בממוצע ביום למעלה מ-11 קילומטרים על רגליו והוא נושא איתו עשרות קילוגרמים.

הרצל בר-מג: נכון, לא את כל העשרות קילוגרמים בבת אחת כי יש לו תחנות בדרך ששם אנחנו מכניסים לו את דברי הדואר אבל הוא בסך הכול מחלק עשרות קילוגרמים.

הרצל בר-מג: הדוורים שלנו זקוקים מאוד לחופשה בקיץ.

הרצל בר-מג: קשה.

הרצל בר-מג: אנחנו לא יכולים לבקש מהם לפרוש את החופשה הזאת על כל השנה.

הרצל בר-מג: אנחנו יודעים שיש להם ילדים והילדים נמצאים בחופשה ואנחנו חייבים להיות אנושיים ולתת להם חופשה בקיץ.

הרצל בר-מג: אנחנו אכן מסתייעים בילדי עובדים לצורך העניין הזה.

הרצל בר-מג: ואתה צודק לחלוטין, יש לנו שם בעיה.

הרצל בר-מג: אנחנו מתכוונים לעשות כמה פעולות שאנחנו מאוד מקווים שיצמצמו את הבעיה.

הרצל בר-מג: ראשית אנחנו רוצים להעסיק יותר ויותר נערים שיש לנו כבר ניסיון טוב איתם משנים קודמות ולדלל את כל אלה שהיתה איתם בעיה.

הרצל בר-מג: דבר שני, אנחנו נשאיר רזרבה יותר גדולה של דוורים באותו בית דואר כדי שהם ידריכו את אותם נערים.

הרצל בר-מג: אנחנו ניתן לנערים תקופה יותר ארוכה של הכשרה יחד עם הדוורים ונגביר את הבקרה.

הרצל בר-מג: אני לא יכול להתחייב שהם יעסקו רק במיון.

הרצל בר-מג: זה בלתי אפשרי.

הרצל בר-מג: כי לא נוכל לחלק את הדואר.

הרצל בר-מג: אנחנו רוצים להמשיך לחלק את הדואר מדי יום ביומו.

הרצל בר-מג: אבל אני אומר לך פה שני דברים, ראשית אנחנו מכירים בבעיה, אני מרגיש עם זה לא נוח כבר הרבה שנים ואנחנו נעשה כל מה שאנחנו יכולים כדי לצמצם את הבעיה.

הרצל בר-מג: יחד עם זה כפי שאמרתי אנחנו חייבים לתת לדוורים שלנו לצאת לחופשה בקיץ.

הרצל בר-מג: אתם בוודאי שמתם לב, לא מזמן התפרסם בעיתון סקר של מקצועות, עכשיו כשיש אבטלה גואה, של מקצועות נדרשים ולא נדרשים.

הרצל בר-מג: המקצוע שאותו רוצים הכי פחות זה דוורות.

הרצל בר-מג: אגב דווקא עובדי הדואר הנע, בעניין הזה אני חייב לומר, עובדי הדואר הנע אין סיבה שהם לא ירגישו טוב.

הרצל בר-מג: הם מתוגמלים היטב.

הרצל בר-מג: העבודה שלהם היא באמת קשה אבל היא פחות קשה לדוגמה מהעבודה של דוור.

הרצל בר-מג: ואני לא רואה שום סיבה שהעניין הזה יקרה.

הרצל בר-מג: אנחנו נבדוק את המקרה הספציפי הזה אבל דווקא אצל עובדי הדואר הנע אין סיבה שהם ירגישו רע עם הנושא הזה.

הרצל בר-מג: חלוקה בבתים פרושה תוספת של כוח אדם.

הרצל בר-מג: במדינת ישראל יש 450 אלף בתי אב שמקבלים דואר באמצעות מרכזי חלוקה מתוך שנים וחצי מיליון.

הרצל בר-מג: אני גר בפסגת זאב בירושלים ואני מקבל דואר באמצעות מרכז חלוקה.

הרצל בר-מג: נצרת עילית כולה מרכזי חלוקה, כרמיאל כולה מרכזי חלוקה.

הרצל בר-מג: מקבלים כל יום וגם אצלכם יקבלו כל יום כפי שאמרתי, אנחנו נבדוק את העניין הזה.

הרצל בר-מג: אתם זכאים לקבל את הדואר כל יום.

הרצל בר-מג: נכון, במרכז חלוקה שמים לך פתק כאשר יש לך מכתב רשום ואתה צריך ללכת לסניף אבל במרכז חלוקה לא שמים לך פתק שיש לך דבר דואר גדול שלא נכנס לתיבה.

הרצל בר-מג: ויש הרבה יותר דברי דואר כאלה מאשר דברי דואר רשומים.

הרצל בר-מג: זאת אומרת כשיש מרכז חלוקה אתה צריך ללכת פחות לסניף ולא יותר לסניף.

הרצל בר-מג: את זה צריך להביא בחשבון.

הרצל בר-מג: צריך לראות את כל הדברים.

הרצל בר-מג: גם את הפלוסים וגם את המינוסים.

אורי מקלב: היות ולא התייחסת לנושא של חלוקה על ידי ילדים של בעלי הזיכיון אני מבין שלבד הבנת שזה דבר לא ראוי.

הרצל בר-מג: זה דבר אסור.

הרצל בר-מג: ידוע לנו על מקרה אחד כזה בביתר עילית שהמחלק אמר שהוא השתמש בילדים שלו כדי לחלק עלונים.

הרצל בר-מג: הזהרנו אותו והסברנו לו שזו פעם אחרונה שהוא עושה דבר כזה.

הרצל בר-מג: זה דבר חמור.

הרצל בר-מג: את הדואר חייבים לחלק רק מי שמורשים לכך ומי שהוכשרו לכך מטעמנו ואנחנו נקפיד על כך.

הרצל בר-מג: ואם הדבר נעשה אחרת בביתר עילית אנחנו נטפל בעניין.

אורי מקלב: עוד משפט אחד בנושא הזה.

אורי מקלב: אני במסגרת התפקידים שלי בעבר נתקלתי לא פעם של מחלקי דואר נעלמו על ידם שקי דואר ממש.

אורי מקלב: בשני מקרים זה היה, מקום שאנשים מצאו מצבור של שקי דואר שהונחו על ידי דוור שסרח.

אורי מקלב: אין לי ספק שאתם טיפלתם בצורה נחרצת.

אורי מקלב: גם ידוע לי שאתם עושים מעקבים שונים.

אורי מקלב: אבל אני רוצה לדבר על השקיפות.

אורי מקלב: ציבור שלם שבמשך חודשים רבים לא קיבלו דברי דואר והתלוננו ונגרמו להם נזקים.

אורי מקלב: הם לא ידעו שיכול להיות שמישהו העלים את זה.

אורי מקלב: הם נשארו בתעלומה הזאת שהדואר לא מגיע.

אורי מקלב: אז קודם כל מבחינת

אורי מקלב: כם זה לא טוב.

אורי מקלב: לא פרסמתם את זה.

אורי מקלב: בעידן שלנו כשיש תקלה החברה מודיעה על זה על אף שיש לזה השלכות.

אורי מקלב: אם בשכונה שלמה זה קרה תיקחו על עצמכם את הדבר הזה, תפרסמו, לנו קרתה תקלה.

אורי מקלב: זה במאמר מוסגר.

הרצל בר-מג: אני לא מכיר את המקרה.

הרצל בר-מג: אם זה אכן נעשה מבחינתי זה לא תקין.

הרצל בר-מג: אני מניח שרובכם קוראים מדי פעם לצערנו כתבות בעיתונות על אירועים מהסוג הזה.

הרצל בר-מג: אני יודע על מקרה אחד שקרה לאחרונה שבו פנינו אל כל השולחים של דברי הדואר האלה שנמצאו והתנצלנו בפניהם והחזרנו להם את הכסף אישית לכל אחד מהם.

אורי מקלב: קודם כל אנחנו מודים לך ואנחנו נעבור למשרד התקשורת.

שמעון בן דוד: שמעון בן דוד, יועץ השר, שלום כבוד היושב ראש אורי מקלב.

שמעון בן דוד: חבר הכנסת אורי אריאל.

שמעון בן דוד: מזל טוב על המינוי שקיבלת השבוע, אנחנו שמחים.

שמעון בן דוד: מה הרצל בר-מג ממלא מקום המנכ"ל השיב אני חושב באריכות לגבי כל אחת ואחת מהבעיות שהוצגו כאן.

שמעון בן דוד: אני חושב שזה היה די מפורט.

שמעון בן דוד: ברצוני לציין קודם כל את החשיבות שמייחס השר, שר התקשורת משה כחלון לטובת הציבור בפרט ובכלל.

שמעון בן דוד: אנחנו רואים את הדבר הזה בחשיבות עליונה.

שמעון בן דוד: יש לנו צוות במשרד, מר יגאל סמנכ"ל בכיר ואורן שהם יתנו ויענו ויוכלו להגיד את דעתו של משרד התקשורת.

שמעון בן דוד: אנחנו נטפל בכל הבעיות שאנחנו מוצאים לנכון שאנחנו צריכים להתערב.

שמעון בן דוד: תודה.

יגאל לוי: שלום, שמי יגאל לוי, סמנכ"ל בכיר דואר משרד התקשורת.

יגאל לוי: אני אגיד באמת בקצרה.

יגאל לוי: הוזכר כאן שכאשר המדינה יצאה לרפורמה בדואר באמת עמדנו לפני קריסה של רשות הדואר דאז.

יגאל לוי: לצורך כך המשרד יחד עם משרד האוצר לקח ייעוץ בינלאומית שבדקה את העניין.

יגאל לוי: המסקנות שלה היו חד משמעיות.

יגאל לוי: קיימת סכנה משמעותית לאפשרות שרשות הדואר דאז להמשיך לספק שירות אוניברסאלי כמו שדרשנו.

יגאל לוי: אז באמת קצת חסרים לי בדיון הזה אנשי אגף התקציבים ורשות החברות שיבואו מהצד ההוא מבחינת העלויות כי כל מי שיושב פה סביב השולחן די רואה עין בעין את עניין השירות לציבור ואת הדרישה שלנו ואת הלחצים שאנחנו מפעילים על חברת הדואר והאוזן שאנחנו מטים לכל הפניות.

יגאל לוי: אני חייב לציין שדווקא בישובים שהוזכרו פה אנשי הציבור באמת מאוד פעילים ברמה מאוד פרטנית וברמת חלוקת הדואר.

יגאל לוי: אני אומר את זה לחיוב.

יגאל לוי: כולנו בצד הזה מאוד נוח לנו כי כולנו באותו צד אבל באמת הוזכר רק בנגיעה העניין של המצב הכלכלי שממנו יצאנו לדרך.

יגאל לוי: חברת הדואר הפסידה מדי שנה מאות מיליונים.

שלומית אבינח: אני אומרת את זה כמנהלת הוועדה איך אין נציב תלונות ציבור שתהיה כתובת אחת שכולם יודעים עליה?

יגאל לוי: יש.

יגאל לוי: לחברת דואר ישראל יש מנהל תחום פניות ציבור ארצי.

יגאל לוי: קוראים לו שלומי אזולאי.

יגאל לוי: יש/ תיבה של תלונות בכל סניף.

יגאל לוי: נבלע בין הדברים שהרצל הזכיר קודם שחברת הדואר מטפלת מדי שנה בעשרות אלפי פניות ציבור.

יגאל לוי: אני יכול להגיד, מי שנתקל בבעיה יכול כמובן לפנות למשרד התקשורת.

שלומית אבינח: אני שאלתי את הכתובת.

הרצל בר-מג: אני לא זוכר את הכתובת.

הרצל בר-מג: אבל הסברתי לך שיש מנהל ארצי שמרכז את זה.

יגאל לוי: אני רק אגיד שהכיוון של המדינה הוא בהחלט היה לכיוון של הנושאים שעלו פה כעת.

יגאל לוי: שאם עד לפני שנה, שנה וחצי כל הנושא של השירות לציבור היה בשיקול דעת של חברת הדואר, שנתנה שירות טוב, אני לא רוצה להגיד בהתנדבות אבל לא היו כללים מחייבים וכולנו מכירים את שירותי הדואר עשרות שנים.

יגאל לוי: השירות האוניברסאלי ניתן גם אי אפשר היה להצביע על חובה מסוימת כמה פעמים להגיע לכל ישוב, השירות ניתן.

יגאל לוי: מינואר 2008 למעשה המדינה במסגרת הרפורמה לקחה אליה את האחריות כלפי השירות לציבור.

יגאל לוי: הנפיקה רישיון כללי לחברת הדואר.

יגאל לוי: כאשר ברישיון הזה לראשונה נקבע סל השירותים האוניברסאליים שחברת הדואר מחויבת לספק בכל מקום בארץ ותקני טיב השירות.

יגאל לוי: כמובן שהדברים האלה עולים כסף וצריך איפשהו לשים את הגבול.

יגאל לוי: הוזכר פה הנושא של שירות דואר שליחים.

יגאל לוי: אכן שירות דואר שליחים לא נכלל על ידי המדינה במסגרת סל השירותים הבסיסיים האוניברסאליים שחברת הדואר מחויבת לספק בכל ישוב אבל יתר הישובים, ולכן הופתעתי כשדובר על דואר רשום שלא מסופק במקומות מסוימים והרצל בדבריו התייחס לזה כתקלה וזה אכן תקלה.

יגאל לוי: כל השירותים הבסיסיים שהמדינה הגדירה ברישיון מסופקים בטיב שירות שהמדינה קבעה אותו.

יגאל לוי: כרגע חברת הדואר מחויבת לתקנים ברורים, לתקנים מחייבים.

יגאל לוי: אגב הדוגמה הספציפית שהביאו פה לשירותים מקוונים ורואה חשבון אורן לווין אולי יכול להתייחס לזה בהמשך כמפקח על בנק הדואר.

יגאל לוי: זו דוגמה לדבר דווקא שהוא יוזמה של חברת הדואר שנעשה מעבר לחובות שהוטלו עליה, משהו ניסיוני שהם עשו, ולא הוכיח את עצמו לא מבחינה תפעולית ולא שירותית וחזרו אחורה.

יגאל לוי: ואנחנו בהחלט כן רוצים לעודד את חברת הדואר הרצל, ליצור יוזמות כאלה גם מעבר לחובות עליהם ולא להציב להם אקדח.

יגאל לוי: זאת אומרת שאם הם עשו ניסוי מסוים והוא לא מוכיח את עצמו והוא בהתנדבות שלהם אחר כך נצמיד להם את האקדח ונגיד להם, לא,אתם חייבים להמשיך ולספק את זה.

יגאל לוי: תמשיכו לנסות, תמשיכו ליזום מעבר לסל השירותים הבסיסיים.

יגאל לוי: הדברים שנאמרו פה, התורים בסניפים שזה דבר שהרצל גם כן התייחס אליו.

יגאל לוי: התורים בסניפים, חלוקת הדואר, הדברים האלה חייבים להיות עם יד על הדופק גם שלנו, גם של חברת הדואר.

יגאל לוי: חברת הדואר בנתונים שהיא מדווחת לנו אנחנו רואים שיפור בדברים האלה.

יגאל לוי: לעבור ממצב שבו יש משרד ממשלתי שמספק שירות לרשות ציבורית, לחברה עסקית, תהליך מאוד מאוד מורכב ואדוני היושב ראש אנחנו נפגשנו גם בוועדת כלכלה.

יגאל לוי: אתה די עקבי בעניין הזה שאתה מגלה מעורבות בפעילות שלנו.

יגאל לוי: המהלך הזה הוא מהלך מאוד מאוד קשה.

יגאל לוי: כרגע אנחנו מוציאים ממנו איזה פאזל אחד ומסתכלים עליו, אבל ההסדרה הכוללת, להכניס את חברת הדואר למשטר של רישיון מחייב, להסדיר את עניין העובדים, להסדיר את עניין הפנסיה של העובדים, מאות מיליונים.

יגאל לוי: להסדיר את הכניסה של חברת הדואר לשירותים נוספים.

יגאל לוי: אני התפלאתי שזה הוצג פה כדבר שלילי.

יגאל לוי: הכניסה של חברת הדואר לאספקת שירותים נוספים היא יוזמה של מדינת ישראל גם כדי להגיע לפריפריה למקומות שהשירותים האלה לא נמצאים, גם כדי לבסס את האיתנות הכלכלית של חברת הדואר.

יגאל לוי: לנצל את הפרישה שלה.

יגאל לוי: בהחלט אנחנו רואים בזה דבר חיובי.

יגאל לוי: אנחנו אישרנו את זה, אנחנו דחפנו את זה.

יגאל לוי: אותה כנסת דחפה אותנו לדברים.

אורי מקלב: שלא יקרה מצב שהדבר המשני יקבל תשומת לב והדבר שהוא בסיסי הוא לא יקבל את השירות.

אורי מקלב: על זה דיברנו.

אורי מקלב: אתה לא צריך לחכות בתור בשביל המרת מט"ח אבל אתה צריך לחכות בתור בשביל לקבל את המכתב הרשום.

הרצל בר-מג: אתה צודק לגמרי.

הרצל בר-מג: ואם זה קרה ברמות זו תקלה מקומית כי המערכת הממוחשבת והנהלים שלנו קובעים במפורש שאשנבאי שנותן שירות מסוים ואין לו לקוחות מיד מעביר ולוקח מהאחר.

הרצל בר-מג: זה בנוי ככה.

אורי מקלב: כשהוא רואה שיש תור ארוך והוא נוכח לדעת שיש מישהו עם מטבע חוץ אז הוא צריך לתת למישהו יותר נצרך.

אורי מקלב: האם זה נכון להשוות את זה עם מה שקרה בבזק?

אורי מקלב: בבזק גם קרה תהליך של הפרטה ותראה לאן בזק הגיעו בהפרטה ואיפה אנחנו נמצאים פה.

יגאל לוי: אני אגיד רק שהרישיון של חברת הדואר ניתן בינואר 2008.

יגאל לוי: נדמה לי שבמונחים של חברה בסדר גודל כזה זה קצת מוקדם לשפוט את הביצועים של חברת הדואר על פני שנה, שנה וחצי שהיא פועלת עם רישיון.

יגאל לוי: הכללים נקבעו.

אורי אריאל: מוקדם להסיק מסקנות.

אורי אריאל: צריך לבדוק כל הזמן.

אורי אריאל: זה מה שאתם עושים וזה מה שאנחנו עושים.

אורי אריאל: צריך להשתפר ויש מקום לשיפור.

אורי אריאל: אולי כדאי שהם ילכו לעבוד.

אורי אריאל: מילא אנחנו.

אורי אריאל: צריכים לחלק שלושה מיליון דברי דואר.

אורי אריאל: אני רוצה להודות כמו שפתחתי על כל העבודה כל השנים וגם על התשובות ששמעתי עכשיו.

אורי אריאל: יחד עם זאת בואו נעשה כולנו עוד מאמץ.

אורי אריאל: שמעתי מה שאתם עושים.

אורי אריאל: נעשה עוד מאמץ כי בסוף אתם תרוויחו מזה כסף.

אורי אריאל: זה בסדר גמור.

אורי אריאל: כך צריך להיות והאזרחים ירוויחו שירות.

אורי אריאל: וזה בסך הכול סיטואציה שכולם יכולים ליהנות ממנה.

אורי אריאל: נכון זה ארגון גדול.

אורי אריאל: יש ארגונים יותר גדולים שעובדים עם פחות תקלות אני חושב.

אורי אריאל: זה לא בא להוריד מערכם.

אורי אריאל: צריך לעשות עוד מאמצים.

אורי אריאל: אנחנו בהחלט נמשיך לעקוב זה תפקידנו ואתם אני מקווה תשתפרו.

אורן לביאן: רואה חשבון אורן לביאן, מפקח בנק הדואר.

אורן לביאן: צריך להבין ולזכור שיש גם רגולציה בנושא של פעילות בנקאית וזה בעיקר בנושא הלבנת הון וחוק צ'קים ללא כיסוי.

אורן לביאן: היום הרגולציה דורשת מהפקיד יותר לבדוק ולבחון, דבר שמאריך את זמן ההמתנה בתור.

אורן לביאן: עוד דבר שאנחנו רוצים לציין וזה חשוב שמרבית הלקוחות של בנק הדואר כמו שנאמר פה הם בין העשירונים הנמוכים ויש להם דפוסי התנהגות מסוימים ולאור השירותים שהמדינה נותנת למוסד לביטוח לאומי ולממשלת ישראל ישנם ימים ומספר ימים בחודש, וזה לא רק ה-14 וה-15 בחודש, זה גם ה-20 וה-28 שאנשים מגיעים לסניפים ומבקשים למשוך את כל הכספים.

אורן לביאן: אלה תהליכים שלוקחים זמן ומאריכים את ההמתנה של הציבור בתור וצריך להבין את זה.

אורן לביאן: לגבי הפעולות בדואר הנע צריך להבין שהן חייבות להיות מוגבלות.

אורן לביאן: אוטו דואר נע לא יכול להסתובב בארץ עם מיליון שקל.

אורן לביאן: אוטו דואר נע לא יכול לבצע זיהוי מול מרשמי האוכלוסין.

אורן לביאן: דברים שמגבילים את הפעולות הכספיות.

אורן לביאן: למיטב הידיעה שלי הפעילות של בנק הדואר באוטו נע ב-2006, 2007, 2008 היא מאוד נמוכה.

אורן לביאן: כמו שהרצל אמר גם השירותים המקוונים שהופסקו עדיין האמצעי המקוון שהוא אמצעי יעיל ומבורך הוחלף והשירותים ניתנים באמצעים אחרים שלוקחים יותר זמן.

אורי מקלב: אני חושב שאם זה היה שירות עקבי וקבוע היית רואה מגמה של עלייה, לא מגמה של ירידה.

אורי מקלב: לכאורה זה מה שצריך להיות.

אורי מקלב: הצפי צריך להיות יותר גדול.

אורי מקלב: ייתכן שהיום אתם רואים ירידה בזה מכיוון שלכתחילה זה לא עסק.

אורי מקלב: צריך הסברה נכונה.

אורי מקלב: אנחנו יודעים שהדואר הנע הוא אמצעי תקשורת כמעט יחידי הגם שיש היום אמצעים אחרים.

אורן לביאן: יכול להיות שגם התושבים שגרים בישובים נוהגים להשתמש בעיר שהיא עיר שדה שלהם.

אורן לביאן: אז הם נוהגים להיכנס לסניפי דואר.

אורן לביאן: זה לא בהכרח שאין שירותים.

אורן לביאן: מישהו אמר כאן, מישהו מהמתלוננים שאי אפשר לקבל כספים במזומן בדואר נע.

אורן לביאן: זה לא מוכר לנו.

אורן לביאן: זה לא ידוע.

אורן לביאן: אנחנו לא מזמן ערכנו גם ביקורת ברכבי הדואר.

אורן לביאן: אפשר לשלם חשבונות.

אורן לביאן: למשוך כסף אי אפשר במקום ואת שאלת אותי אתמול וקיבלת הסבר איך מבצעים את זה.

אורן לביאן: מבצעים את זה באמצעות הגשת בקשה כדי לבדוק אם לאדם יש יתרה.

אורן לביאן: הנהג מגיע לסניף ובודק ולמחרת מבוצעת הפעולה.

אורן לביאן: האפשרות קיימת.

אורן לביאן: היא לא נחסמת.

אורן לביאן: השירות המקוון היה טוב.

אורן לביאן: היו בו תקלות רבות.

אורי מקלב: לא רק על תשלום חשבונות דיברו על זה שזה מכתב רשום שהוא לא יכול לשלם את זה במזומן.

אורן לביאן: זה לא דבר שידוע לי שקיים.

אורן לביאן: אם תגיד לנו על מקרה אנחנו נבדוק אותו.

אורן לביאן: זה דבר חריג.

אורי מקלב: אנחנו לא מדברים על חריגים.

אורי מקלב: אנחנו מדברים על שיטות.

אורן לביאן: אני גם ביקרתי בתיק של משרד התקשורת במספר רכבי דואר גם בתקופה האחרונה וראינו שזה אפשרי.

אורי מקלב: יש כאן רק עוד שאלה אחת.

נחום גיטלר: לפי הפרמטרים המחמירים של 1500 לאשנב אצלנו יש רק 3 אשנבים פתוחים ואנחנו מגיע לנו לפחות 6 לפי המספר הזה.

נחום גיטלר: אני מדבר על מודיעין עילית.

נחום גיטלר: גם ככה איים עלינו מנכ"ל הדואר שהוא יסגור לנו סוכנות אחת בגלל חלוקה ועניינים.

נחום גיטלר: מגיע לנו לפחות 6 אשנבים פתוחים.

הרצל בר-מג: אני הסברתי שהקריטריונים האלה חלים על ישובים חדשים ועל שכונות חדשות שקמות מעכשיו והלאה.

הרצל בר-מג: הם לא חלים על מה שקיים.

הרצל בר-מג: איפה שנגדל זה יחול.

הרצל בר-מג: אחורה אי אפשר להחיל את הכללים האלה כי אין לחברת הדואר ישראל אמצעים כדי לפתוח בכל המקומות את הדלפקים האלה.

הרצל בר-מג: הייתי מציע לא לדבר על מנכ"ל הדואר.

הרצל בר-מג: מנכ"ל הדואר לא נמצא כרגע פה.

הרצל בר-מג: הוא לא יכול להגיב על זה.

אורי מקלב: אנחנו חייבים לסיים.

אורי מקלב: קודם כל אני רוצה להודות לכל המשתתפים, על ההשתתפות ועל ההקשבה.

אורי מקלב: אנחנו הרחבנו ברוב הדברים.

אורי מקלב: זו לא ישיבה אחרונה שלנו בנידון.

אורי מקלב: אני סמוך ובטוח שכל מה שנאמר פה מהצד של המתלוננים זה בגלל שהם כן רוצים והם מאמינים שכן אפשר לקבל את השירות.

אורי מקלב: הם מוכנים להיות שותפים בשיפור השירות.

אורי מקלב: אני יודע שגם אתם נמצאים בצד הזה גם מעוניינים מאוד ועושים מאמצים.

אורי מקלב: אנחנו יודעים שאתם נמצאים בתוך מסגרת מסוימת ששמו לכם בעקבות ההפרטה, בגידול כוח האדם ועוד דברים כאלה ואחרים.

אורי מקלב: חייבים גם לציין וזה גם התפקיד שלנו, שההפרטה הזו עשתה אולי טוב עם הקופה, צמצמה את הגירעונות אבל השירות נפגע.

אורי מקלב: ואנחנו מכאן ואילך, אחרי שעברנו את השלב הזה של ההפרטה והשינוי צריך להתחיל לראות ולקדם קדימה ובמיוחד לשים את הדגש על שיפור השירות בכל ההיבטים שאנחנו דיברנו עליהם.

אורי מקלב: הגיע הזמן גם כן לחבר אמנת שירות שלפי זה הציבור ידע, וזה יהיה שקוף וזה יחייב את כל הצדדים.

אורי מקלב: הנושא הזה של נציב תלונות הציבור מאוד היה ראוי ורצוי שאתם תאמצו את הדבר הזה.

אורי מקלב: זה טוב לכם, זה גם יהיה טוב לאחרים.

אורי מקלב: אני גם שמתי לב שחלק גדול מהדברים אתם גם לא מודעים.

אורי מקלב: אני ראיתי שהיו כאן דברים שהופתעתם מהם.

אורי מקלב: גם האמינות בשירות, הזמנים של חלוקת הדואר.

אורי מקלב: הנושא הזה של כל המקומות האלה שדיברנו עליהם עכשיו.

אורי מקלב: אני מניח שאתם תטפלו במקומות האלה ואנחנו נעשה על זה מעקב עם לוחות זמנים.

אורי מקלב: הנושא של בית שמש אנחנו נרצה לשמוע את התוכנית.

אורי מקלב: מה נעשה בביתר ובמודיעין עילית.

אורי מקלב: הנושא של כוח אדם מיומן אתה דיברת על זה.

אורי מקלב: ואני רואה כדבר מרכזי זה הנושא של התורים.

אורי מקלב: אדם נכנס לסניף דואר ורואה את התור הארוך, זה כבר לא קיים היום בהרבה מקומות.

אורי מקלב: זה מפחיד אותו, זה מייאש אותו, אנשים מאבדים את האמון.

אורי מקלב: אנשים מנסים לברוח מאשר לקבל את השירות דרך הדואר.

אורי מקלב: אנחנו צריכים להחזיר את האנשים האלה.

אורי מקלב: והדואר הנע זה אצלנו זה מצרך חיוני.

אורי מקלב: אין אפשרויות אחרות.

אורי מקלב: כמה שיותר אנחנו חייבים לשפר ולנוע עם זה קדימה.

אורי מקלב: אלה הדברים בגדול דיברנו עליהם.

אורי מקלב: דיברנו על חיזוק הפריפריה בכל שירותי הדואר ופתיחת הסניפים הנוספים שבהרבה מקומות משוועים להם.

אורי מקלב: הנתונים שיש לנו שמספר הסניפים ירד בעשר השנים האחרונות כאשר מספר התושבים גדל ב-30% אם לא יותר.

אורי מקלב: אני רק אמרתי לעצמי מקודם על השרות של 24 שעות.

אורי מקלב: השירות הזה ניתן מכיוון שפעם זה היה מובן שהשירות הרגיל הוא 24 שעות.

אורי מקלב: אנחנו צריכים לשאוף לכך שמכתב רגיל יגיע בתוך 24 שעות ברוב חלקי הארץ.

אורי מקלב: כמו שסיכמנו אנחנו נקיים ישיבה עוד חודש.

אורי מקלב: אנחנו נהיה אתכם בקשר בזמן הזה באמצע כדי לראות איך אנחנו משתפרים ועל מה אנחנו מתמקדים.

אורי מקלב: ואני מודה לכולם.

אורי מקלב: תודה.